text:
Зарипов Нур Талип улы
Нур (Нурмөхәмәт) Талип улы Зарипов (15 июнь 1925 — 6 сентябрь 1997) — башҡорт фольклорсыһы, әҙәбиәт ғалимы, филология фәндәре кандидаты. 1951 йылдан — КПСС, 1971 йылдан СССР Яҙыусылар союзы ағзаһы, Бөйөк Ватан һуғышында ҡатнашыусы.
Йөкмәткеһе
Биографияһы[үҙгәртергә | вики-тексты үҙгәртергә]
Нур (Нурмөхәмәт) Талип улы Зарипов 1925 йылдың 15 июнендә БАССР-ҙың Стәрлетамаҡ кантоны[1] Көҙән ауылында тыуған.
1943 йылда Маҡар урта мәктәбен тамамлағас хәрби училищеға алына. Бөйөк Ватан һуғышында ҡатнаша. 1945 йылда фронттан яраланып ҡайтҡас, Көҙән ауыл советында секретарь булып эшләй.
1947—1951 йылдарҙа К. А. Тимирязев исемендәге Башҡорт дәүләт педагогия институтында уҡый.
КПСС Үҙәк Комитеты янындағы Ижтимағи фәндәр академияһын тамамлай (Мәскәү, 1962).
1951 йылдан Ғафури районының Үтәк мәктәбе директоры.
1956 йылдан БАССР Мәғариф министрлығы инспекторы.
1962—1963 йылдарҙа КПСС Үҙәк Комитетының мәҙәниәт бүлеге инструкторы.
1957—1959 һәм 1964—1997 йылдарҙа СССР Фәндәр академияһының Тарих, тел һәм әҙәбиәт институтында эшләй (1967—1969 йылдарҙа бүлек мөдире).
1997 йылдың 6 сентябрендә Өфөлә вафат була.
Ғилми эшмәкәрлеге[үҙгәртергә | вики-тексты үҙгәртергә]
Нур Зариповтың илми эшмәкәрлеге башҡорт әҙәбиәте тарихын, фольклор жанрҙарын (әкиәттәрҙе, эпос тарихын) һәм башҡорт һүҙ сәнғәте ҡомартҡыларын өйрәнеүгә арналған. Ул башҡорт сәсәндәренең эшмәкәрлеген, әкиәттәрҙең поэтикаһын өйрәнеү буйынса айырыуса һөҙөмтәле эшләне. Һуңғы йылдарҙа «Иҙеүкәй менән Мораҙым» ҡобайырын баҫтырып сығарыуға күп көс һалды.
Ғалим — башҡорт халыҡ ижады буйынса башҡорт һәм рус телдәрендә сыҡҡан күп томлы баҫманы төҙөүселәрҙең береһе, уның баш мөхәррире.
Әҙәбиәт ғилемендә лә әүҙем эшләне. «Тәүге гвардеецтарҙың береһе», «Имай Насыри тормошо һәм ижады», «На пути духовного единства», «Әҙәбиәттең гражданлыҡ пафосы» китаптарының авторы.
Хеҙмәттәре[үҙгәртергә | вики-тексты үҙгәртергә]
- Тәүге гвардеецтарҙың береһе. — Өфө, 1968;
- Имай Насыри тормошо һәм ижады. — Өфө, 1983;
- Әҙәбиәттең гражданлыҡ пафосы. — Өфө, 1978;
- На пути духовного единства. — Уфа, 1974;
- Башҡорт совет әҙәбиәте тарихы. Очерктар. — Өфө, 1967 (авторҙаш).
Маҡтаулы исемдәре һәм башҡа бүләктәре[үҙгәртергә | вики-тексты үҙгәртергә]
- Башҡорт АССР-ының атҡаҙанған фән эшмәкәре (1982).
- Салауат Юлаев исемендәге дәүләт премияһы лауреаты (1987).
- II дәрәжә Ватан һуғышы ордены (06.04.1985)[2].
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 Хәҙерге Башҡортостан Республикаһы, Ишембай районы.
- ↑ Бүләкләнеүсенең учёт карточкаһынан мәғлүмәт «Халыҡ батырлығы» мәғлүмәт электрон базаһында
Сығанаҡтар[үҙгәртергә | вики-тексты үҙгәртергә]
- Писатели земли башкирской. Справочник / (сост.: Р. Н. Баимов, Г. Н. Гареева, Р. Х. Тимергалина). Переработанное и дополненное второе издание. — Уфа: Китап, 2015. — 672 с. ISBN 978-5-295-06338-1 (рус.)
- Писатели земли башкирской. Справочник / Сост.: Р. Н. Баимов, Г. Н. Гареева, Р. Х. Тимергалина. — Уфа: Китап, 2006. — 496 с. (рус.)
- Ғәйнуллин М. Ф., Хөсәйенов Ғ.Б. Совет Башҡортостаны яҙыусылары. Биобиблиографик белешмә. Тулыландырылған, төҙәтелгән икенсе баҫма. — Өфө: Башҡортостан китап нәшриәте, 1988. — 400 бит.
- Гайнуллин М. Ф., Хусаинов Г. Б. Писатели Советской Башкирии. Биобиблиографический справочник / Оформление А. Королевского. — Уфа: Башкирское книжное издательство, 1977. — 416 стр. (рус.)
Әҙәбиәт[үҙгәртергә | вики-тексты үҙгәртергә]
- С. Галин. Тел асҡысы халыҡта. — Өфө: «Китап», 1999/ — 54-се бит.
- Ә. Сөләймәнов. Алдан барыусы ине. // Ағиҙел, 2000, № 6.
Һылтанмалар[үҙгәртергә | вики-тексты үҙгәртергә]
Зарипов Нур Талип улы // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2015—2017. — ISBN 978-5-88185-143-9.
- Алфавит буйынса шәхестәр
- Ишембай районында тыуғандар
- 15 июндә тыуғандар
- 1925 йылда тыуғандар
- 6 сентябрҙә вафат булғандар
- 1997 йылда вафат булғандар
- Өфөлә вафат булғандар
- Филология фәндәре кандидаттары
- 2-се дәрәжәле Ватан һуғышы ордены кавалерҙары
- Салауат Юлаев исемендәге премия лауреаттары
- Алфавит буйынса ғалимдар
- Башҡорт яҙыусылары
- Башҡорт фольклорсылары
- Башҡорт дәүләт университетын тамамлаусылар
- СССР Яҙыусылар союзы ағзалары
- Башҡортостан Яҙыусылар союзы ағзалары
- Бөйөк Ватан һуғышында ҡатнашыусылар
- Бөйөк Ватан һуғышында ҡатнашҡан яҙыусылар
- Башҡорт АССР-ының атҡаҙанған фән эшмәкәрҙәре
- Башҡорт әҙәбиәте белгестәре
- Маҡар мәктәбен тамамлаусылар
- КПСС ағзалары
- Шәхестәр:ТТӘИ


c: text/html

text:
Төбәктә Торлаҡ-коммуналь хужалыҡ фонды программалары буйынса һөҙөмтәле эштәр башҡарылаФото: Олег Яровиков
Төбәктә Торлаҡ-коммуналь хужалыҡ фонды программалары буйынса һөҙөмтәле эштәр башҡарыла
Төбәктә Торлаҡ-коммуналь хужалыҡ фонды программалары буйынса һөҙөмтәле эштәр башҡарылаФото: Олег Яровиков
19 июндә Башҡортостан Президенты Рөстәм Хәмитов «Дәүләт корпорацияһы — Торлаҡ-коммуналь хужалыҡты реформалаштырыуға булышлыҡ итеү фонды программаларын тормошҡа ашырыуҙы тәьмин итеү буйынса саралар» бөтә Рәсәй селектр кәңәшмәһендә ҡатнашты. Сәйәси сараны РФ Хөкүмәте рәйесе урынбаҫары Дмитрий Козак үткәрҙе.
Рөстәм Хәмитов республикала йорттарға капиталь ремонт үткәреү һәм граждандарҙы авария хәлендәге торлаҡ фондынан күсереү буйынса башҡарылған эштәр, Фондтан бүленгән средстволарҙы файҙаланыу тураһында отчет менән сығыш яһаны, тип хәбәр иттеләр БР Президентының матбуғат хеҙмәтенән.
Башҡортостан Президенты һүҙҙәренсә, биш йыл эсендә Башҡортостанға Фондтан 10,74 миллиард һум аҡса күсерелгән, йәнә 4,7 миллиард һум сумманы республика ҡушып финанслау тәртибендә бүлгән.
— Был ваҡыт эсендә йорттарға капиталь ремонт үткәреүгә һәм граждандарҙы күсереүгә 15 миллиард һумдан ашыу аҡса йүнәлтелде, — тине Рөстәм Хәмитов. — Средстволар тулыһынса файҙаланыла. 2015 йылға тиклем Фонд республикаға йәнә 4,5 миллиард һумдан ашыу аҡса бүлергә планлаштыра.
Быйыл Башҡортостан Торлаҡ-коммуналь хужалыҡты реформалаштырыуға булышлыҡ итеү фонды средстволары иҫәбенә капиталь ремонт эштәрен финанслауға заявканы Рәсәйҙә тәүгеләрҙән булып яҡланы. Һүҙ 200 миллион һумға яҡын сумма тураһында бара. Йәнә 250 миллион һум төбәк бюджетынан бүленә. Республика Фонд средстволарын ҡабул итеп, муниципалитеттарға йүнәлтте.
БР Президенты хәбәр итеүенсә, ҡыйыҡтарҙы һәм йорт эсендәге йылылыҡ менән тәьмин итеү системаларын ремонтлау эштәре — 1 октябргә тиклем, дөйөм төҙөлөш эштәре 1 декабргә тиклем тамамланасаҡ.
Республика Торлаҡ-коммуналь хужалыҡты реформалаштырыуға булышлыҡ итеү фондына ике адреслы программа тәҡдим итте. Улар 2015 йылға тиклем иҫәпләнгән һәм 330 мең квадрат метр тәшкил икән авария хәлендәге торлаҡ фондынан гражданждарҙы күсереүҙе күҙ уңында тота. Был маҡсаттарға 10 миллиард һум аҡса кәрәк буласаҡ, тип билдәләне Рөстәм Хәмитов.
Төбәк башлығының башҡарылған эштәр тураһындағы отчетын тыңлағандан һуң, РФ Хөкүмәте рәйесе урынбаҫары Дмитрий Козак Башҡортостан Республикаһына бер ниндәй дәғүәләр булмауын белдерҙе.
— Төбәктә һөҙөмтәле эштәр башҡарыла, — тине вице-премьер. – Эш барышында өҙөклөктәр булманы, программалар тула ҡеүәтенә тормошҡа ашырылды.

robotstxt: allowed

filter: keep


text:
Өфө мэрияһында полиция ҡала идаралығының яңы етәксеһе менән таныштырҙылар Фото: Өфө хакимиәте сайты
Өфө мэрияһында полиция ҡала идаралығының яңы етәксеһе менән таныштырҙылар
Өфө мэрияһында полиция ҡала идаралығының яңы етәксеһе менән таныштырҙылар Фото: Өфө хакимиәте сайты
ӨФӨ, 2016 йыл, 15 март. /«Башинформ» мәғлүмәт агентлығы, Ксения Калинина/.
15 мартта Өфө мэрияһында Рәсәй Эске эштәр министрлығы ҡала идаралығының яңы етәксеһе, полиция полковнигы Виталий Дудко менән таныштырҙылар.
Виталий Дудко 1966 йылда Ҡаҙағстан Республикаһының Павлодар өлкәһендә тыуған. Ҡораллы Көстәрҙә хеҙмәт иткән. 1987 йылдан алып эске эштәр органдарында эшләй. СССР Эске эштәр министрлығының Калининград махсус урта милиция мәктәбен һәм Ҡаҙағстан Республикаһы Эске эштәр министрлығының Алматы юғары мәктәбен тамамлаған.
Һөнәри эшмәкәрлеген Павлодар башҡарма комитеты ҡарамағындағы эске эштәр идаралығының ведомствонан тыш һаҡ бүлеге милиционеры булып башлай һәм Павлодар өлкәһе Эске эштәр департаментының криминаль полиция идаралығы начальнигы урынбаҫарына тиклем хеҙмәт итә. Һуңынан Омск һәм Калининград өлкәләрендә енәйәтте тикшереү бүлеген етәкләй.
2014 йылдың сентябрендә Башҡортостан буйынса Эске эштәр министрлығына күсерелә, әлегә тиклем унда Енәйәтте тикшереү идаралығы начальнигы урынбаҫары була.


text:
Башҡортостанда яңы тыуған сабыйҙарҙы һәм вафат булғандарҙы иҫәпләнеләр Фото: Карина Камаева
Башҡортостанда яңы тыуған сабыйҙарҙы һәм вафат булғандарҙы иҫәпләнеләр
Башҡортостанда яңы тыуған сабыйҙарҙы һәм вафат булғандарҙы иҫәпләнеләр Фото: Карина Камаева
ӨФӨ, 2018 йыл, 16 ғинуар. /«Башинформ» мәғлүмәт агентлығы, Галина Бахшиева/.
Республика статистары 2017 йылдың ғинуар-ноябрь айҙарында тыуған һәм вафат булғандарҙың һанын сағыштырҙы.
Башҡортостанстат мәғлүмәттәре буйынса, уҙған йылдың 11 айында төбәктә 45,2 меңдән ашыу сабый донъяға килгән, 46,2 меңгә яҡын кеше үлгән.
Башҡортостанда һәр мең кешегә 12,2 яңы тыуған сабый һәм 12,4 мәрхүм тура килгән. Һәр мең кешегә үҫеш (кәмеү) -0,2 тәшкил иткән.
Яңы тыуған балалар һәм вафат булғандар һаны буйынса Өфө республиканың ҡала округтары араһында тәүге урында тора, 2017 йылдың ғинуар-ноябрендә бында 13, 2 мең сабый тыуған. 11,1 мең кеше яҡты донъя менән хушлашҡан.
Муниципаль райондар араһында Белорет районы тыуым буйынса лидер тип танылды, Белорет та инә — яҡынса 1,2 мең сабый. Вафат булғандар һаны ла ошо уҡ районға тура килә — 1,5 мең самаһы кеше.
2016 йылдың ғинуар-ноябрендә Башҡортостанда 51,4 мең бала донъяға ауаз һалған, 47,8 мең кеше мәрхүм булған.
http://www.bashinform.ru/news/1104268-v-bashkirii-podschitali-chislennost-rodivshikhsya-i-umershikh/


text:
— Йәмәғәт эшендә ҙур әүҙемлек күрһәтеүсе һәләтле уҡыусыларҙы сәйәхәткә алып килдек, — тине төркөмдөң етәксеһе, Мейәстәге Балалар һәм үҫмерҙәр туризмы һәм экскурсия үҙәге директоры Бүләкәй Шафиҡова. — Алтауһы "Уралым" халыҡ бейеү ансамблендә бишәр йыл шөғөлләнә. Етәүһе "Тамыр" берекмәһенә йөрөй, тыуған яҡ һәм башҡорт халҡы тарихын өйрәнә, мәғрифәтсе Мифтахетдин Аҡмулланың ҡәберен тәрбиәләүҙә ҡатнаша.
Сит тарафта йәшәүсе башҡорттарҙы Өфө һәм республика менән таныштырыу йәһәтенән ҙур тәжрибә туплаған "Башкурорт" компанияһы (директоры — Альберт Лоҡманов) балаларға мауыҡтырғыс программа әҙерләгәйне.


text:
- Подробности
- Просмотров: 265
МЕТАМОРФИЗМ ФАЦИЯЛАРЫ, метаморфик тау тоҡомдарындағы билдәле шарттарға (литостатик баҫымға, т‑раға, осоусан компоненттарҙың парциаль баҫымына һәм метаморфизмдың башҡа факторҙарына) тиң булған тотороҡло минераль ассоциациялар. М.ф. т‑да төшөнсә П.Эскола тарафынан тәҡдим ителә һәм Д.С.Коржинский, Ф.Тернер, А.Миясиро, Н.Л.Добрецов һ.б. тарафынан үҫтерелә. Исемдәш М.ф. бер үк химик составлы тау тоҡомдарындағы минераль ассоциациялар оҡшаш булырға тейеш, ә төрлө составлы тоҡомдарҙа термодинамик тотороҡлолоҡ өлкәһенә тура килергә тейеш. Термаль йоғонто арта барған һайын контактлы метаморфизм өлкәләрендә айырылған фациялар: мусковит‑роговик (т‑ра 500°C түбән), амфибол‑роговик, пироксен‑роговик, спуррит‑мервинит (т‑ра 900— 1200°C). Төбәк б‑са киң таралған метаморфланған тоҡомдарҙа метаморфизм үҫә барыуына ҡарап, М.ф. рәте йәшел һәүерташ, эпидот‑амфиболит, амфиболит, гранулит, эклогит фацияларынан тора. Теге йәки был зона М.ф. йыйылмаһы м‑н ҙур геол. структураларҙың метаморфик тау тоҡомдары конкрет метаморфик комплекстар булараҡ тасуирлана. Ер ҡабығындағы законға ярашлы һәм ҡабатланыусы М.ф. комбинациялары метаморфизмдың баҫым шарттарына — геодинамик хәл м‑н билдәләнгән литостатик баҫым һәм йылылыҡ ағымы градиенттарына бәйле. М.ф. комбинациялары (фациаль сериялар) 3 типҡа төркөмләшә: түбән (юғары т‑ра һәм түбән баҫым градиенты), уртаса (уртаса т‑ра һәм баҫым градиенты) һәм юғары (түбән т‑ра һәм юғары баҫым градиенты) баҫымлы. Төбәк М.ф. ниндәй типҡа тура килеүен билдәләгән минералдар — андалузит, кианит, глаукофан һ.б. БР‑ҙа контактлы метаморфизмдың мусковит‑роговик, амфибол‑роговик һәм пироксен‑роговик фациялары Уралдың йыйырсыҡлы структураларында һәм респ. платформа өлөшөндәге рифей япмаһында интрузияларҙы уратып алған. Кристалл нигеҙ тоҡомдары башлыса амфиболит М.ф. ҡарай. Көньяҡ Урал сиктәрендә түбән баҫымлы М.ф. юҡ, урта баҫымлы М.ф. — һәүәнәк метаморфик комплексы, юғары баҫымлыға белорет метаморфик комплексы м‑н мәҡсүт метаморфик комплексы инә. Шулай уҡ ҡара: Йәшел һәүерташлы метаморфизм, Йәшел ташлы метаморфизм.
А.А.Алексеев
Тәрж. Э.М.Юлбарисов


text:
Өфөлә трамвайҙар яңыртыла башланы
ӨФӨ, 2015 йыл, 30 март. /«Башинформ» мәғлүмәт агентлығы, Розалиә Вәлиева/.
Өфөләге Муниципаль электр транспорты идаралығында трамвайҙарҙы һәм троллейбустарҙы яңырта башланылар, тип хәбәр иттеләр баш ҡала хакимиәтенең матбуғат хеҙмәтенән. Ремонттан һуң трамвайҙар электр энергияһын 20-40 процентҡа аҙыраҡ ҡуллана.
Капиталь яңыртыу өсөн тәжрибә рәүешендә 2001 йылда сығарылған 71-402 «СПЕКТР» моделендәге дүрт күсәрле пассажир вагоны файҙаланылған. Уны ремонтлауҙа 10 белгес ҡатнашҡан, эштәр дүрт айҙан һуң тамамланған.
Ошо ваҡыт эсендә төп быуындарға һәм агрегаттарға капиталь ремонт яһалған, тормоз системаһы, автоматик идара итеү системаһы яңыртылған, вагонға мейестәр, яңы ултырғыстар, валидатор ҡуйылған. Белгестәр пассажирҙарҙың хәүефһеҙлеге хаҡында ла онотмаған — хәҙер салонда видеокүҙәтеү камералары ла бар. Вагондың эске һәм тышҡы яғы ла буятылған. Яҡтыртыу техникаһы яңыртылған, ишектәр алмаштырылған.
Модернизациялауҙа күсмә состав реостат-контактор идара итеү системаһынан контактор-транзистор системаһына күсерелә. Ҡатмарлы идара итеү механикаһынан баш тартыу ошо системаның өҫтөнлөгө булып тора.
Контактор-транзистор системаһы электр энергияһын 20-40 процент сиктәрендә экономиялауҙы тәьмин итә. Мәҫәлән, яңыртыуға тиклем трамвай йылына уртаса 450-460 мең һумлыҡ электр энергияһын ҡулланһа, башҡарылған эштәрҙән һуң — 260 мең самаһы. Һөҙөмтәлә Муниципаль электр транспорты идаралығы яңыһынан бер ҙә ҡалышмаған пассажир вагонына эйә булды. Яңыртыуға миллион һумдан ашыу аҡса киткән. Ә яңы вагон 10 миллион һум самаһы тора. Капиталь ремонтланған беренсе трамвай Черниковкала маршрутҡа сыға.
Өфөләге Муниципаль электр транспорты идаралығынан хәбәр итеүҙәренсә, трамвай һәм троллейбустарҙы капиталь ремонтлау дауам итә.


text:
- Подробности
- Просмотров: 390
МАХСУС ҺАҠЛАНЫУСЫ ТӘБИҒӘТ БИЛӘМӘЛӘРЕ, тәбиғәт һаҡлау, фәнни, мәҙәни, эстетик, рекреацион һәм һауыҡтырыу әһәмиәте булған тәбиғәт комплекстары һәм объекттары урынлашҡан ер, һыу өҫтө һәм һауа киңлеге участкалары; дәүләт власы органдары тарафынан махсус һаҡлау режимы ҡуйыла, хужалыҡта ҡулланыу тулыһынса йәки өлөшләтә тыйыла. М.һ.т.б. уникаль һәм эталон тәбиғәт комплекстарын һәм объекттарын, үҫемлектәрҙең һирәк төрҙәрен һәм хайуандарҙың һирәк төрҙәрен, уларҙың генофондын һаҡлау, биосфералағы тәбиғи процестарҙы өйрәнеү, экологик мониторинг һ.б. маҡсатында төҙөлә. Биләмәләрҙе төҙөү, ойоштороу, эшләү өлкәһендәге мөнәсәбәттәр РФ һәм БР закондарына ярашлы көйләнә. М.һ.т.б. насар антропоген йоғонтонан һаҡлау өсөн уларға тоташҡан терр‑яларҙа сикле хужалыҡ эшмәкәрлеге (ресурстарҙы һаҡлаусы тәбиғәтте файҙаланыуға йүнәлтелгән) режимы булған һаҡлау зоналары, коридорҙары һәм округтары ойошторола; биләмәләр федераль, төбәк йәки урындағы әһәмиәткә эйә булырға мөмкин. М.һ.т.б. категорияларға бүленә: дәүләт тәбиғи ҡурсаулыҡтары, милли парктар, тәбиғи парктар, дәүләт тәбиғи заказниктары, тәбиғәтҡомартҡылары, дендрологик парктар һәм ботаника баҡсалары, дауалау‑һауыҡтырыу урындары һәм курорттары, торама пункттарҙың йәшел (һаҡлана торған) зоналары, йылға һәм башҡа һыу ятҡылыҡтарының һыу һаҡлау зоналары.
БР‑ҙа М.һ.т.б. системаһына (дөйөм майҙаны 606802,8 га йәки респ. терр‑яһының 4,3%‑ы) 1 биосфера резерваты (“Башҡортостан Уралы”), 3 ҡурсаулыҡ (Башҡорт ҡурсаулығы, Көньяҡ Урал ҡурсаулығы, Шүлгәнташ ҡурсаулығы), 1 милли парк (Башҡортостан милли паркы), 4 тәбиғи парк (Асылыкүл тәбиғи паркы, Ирәмәл тәбиғи паркы, Ҡандракүл тәбиғи паркы, Мораҙым тарлауығы), 27 заказник (“Алтын Солоҡ”, Уралтау заказнигы, Шөңгәккүл заказнигы һ.б.), 182 тәбиғәт ҡомартҡыһы (Атыш, Олимпия мәмерйәһе, Ямантау тауы һ.б.), Ботаника баҡса‑институты, дауалау‑һауыҡтырыу урындары һәм курорттары (“Йоматау”, “Йәшел сауҡалыҡ”, “Ҡарағай” шифаханаларын һәм “Красноусол”, “Яҡтыкүл”, “Янғантау” һ.б. курорттарҙы тау‑санитария һаҡлау округтары) инә. Биләмәләр өсөн яҡынса 192,4 мең га планлаштырылған (“Ағиҙел”, “Ҡырҡты” һ.б.). Һаҡлау һәм ҡулланыу режимының үтәлеүен БР Тәбиғәтте файҙаланыу һәм экология министрлығының БР М.һ.т.б. б‑са дирекцияһы тикшерә. Биләмәләр системаһын төҙөү, биол. төрлөлөктө, тәбиғәт комплекстарының геоэкологик шарттарын өйрәнеү б‑са фәнни эштәр Биология институтында (В.Б.Мартыненко, Б.М.Миркин, А.Ә.Мулдашев һ.б.), Башҡорт дәүләт университетында (Ә.М.Гәрәев, А.Р.Ишбирҙин, А.Ф.Ниғмәтуллин, И.М.Япаров һ.б.), Геология институтында (Р.Ф.Абдрахманов һ.б.), Йәшәйеш хәүефһеҙлеге институтында (Л.Н.Белан, Е.А.Богдан, А.М.Волков, Э.П.Позднякова, Ш.З.Сәғитов һ.б.) алып барыла. “Башҡортостан Республикаһының махсус һаҡланыусы тәбиғәт биләмәләре реестры” (“Реестр особо охраняемых природных территорий Республики Башкортостан”; 2006, 2010, 2016) нәшер ителгән. 2017 й. Экология һәм махсус һаҡланыусы тәбиғәт биләмәләре йылы тип иғлан ителә.
З.З.Шәйҙуллина
Тәрж. З.Б.Латипова


text:
«Урал төҙөлөш индустрияһы-2011» сиктәрендә Өфөлә вакансиялар йәрминкәһе үтте
Өфөлә «Урал төҙөлөш индустрияһы-2011» XXI халыҡ-ара мхсус күргәҙмә-форумы сиктәрендә вакансиялар йәрминкәһе ойошторолдо. Баш ҡаланың 20-ләп төҙөлөш, сауҙа һәм сәнәғәт предприятиеһы дөйөм алғанда 500 тирәһе буш эш урыны тәҡдим итте.
— Форум спецификаһын иҫәптә тотоп, әлеге ваҡытта эш эҙләгән «Урал төҙөлөш индустрияһы-2011» күргәҙмәһенә килеүселәр вакансиялар хаҡында кәрәкле мәғлүмәттәрҙе күргәҙмәнең үҙендә үк ала алһын өсөн, беҙ төҙөлөш вакансияларын мөмкин тиклем күберәк йыйҙыҡ. Әгәр ойоштороусылар үҙҙәренең ҡатнашыусылары өсөн бындай вакансиялар йәрминкәләрен үткәреүҙе кәрәк тип тапһа, беҙҙең башҡа махсус күргәҙмәләрҙә лә ҡатнашыуыбыҙ ихтимал, — тип һөйләне «Башинформ» агентлығына Өфөләге Халыҡ мәшғүллеге үҙәгенең предприятиелар менән бәйләнештәр буйынса бүлеге начальнигы Ирина Турчина.


text:
Ул редакция бүлмәһенә балҡып килеп инде. Ихлас йылмайған йөҙөнән, күҙҙәренән ағылған нурҙан күңел яҡтырып китте хатта. Башымда шундуҡ бер уй тыуҙы: “Нур”ҙың нурлы ҡыҙы. Әһә, беҙҙең әңгәмәнең исеме лә шулай буласаҡ. Әле мин Асҡын районының Билгеш ауылында тыуып үҫкән, “Нур” татар дәүләт драма театры артисы Рида ФӘХРИСЛАМОВА менән һөйләшеп ултырам.
– Рида, осрашҡан саҡта, ғәҙәттә, хәл-әхүәл, ғаилә хәлдәре тураһында һорашалар. Беҙ ҙә ошо йоланы боҙмайыҡ, йәғни уҡыусыны үҙең менән таныштырайыҡ әле.
– Ғаиләлә биш бала үҫтек, мин – өсөнсөһө.


text:
Еңеү байрамы айҡанлы пенсиялар Башҡортостанда алдан бирелә
6,7,8 майҙың ял көндәре булыуы һәм Еңеү байрамы уңайынан пенсиялар һәм башҡа төрлө социаль түләүҙәрҙе таратыу Башҡортостанда махсус график буйынса ойошторола, тип хәбәр иттеләр Рәсәй Пенсия фондының Башҡортостан буйынса идаралығында.
Өфө, Ағиҙел, Күмертау, Мәләүез, Нефтекама, Октябрьский, Салауат ҡалаларында, Ҡалтасы, Краснокама, Кушнаренко, Көйөргәҙе, Мәләүез, Өфө райондарында пенсиялар 3 һәм 4-е өсөн – 2 майҙа, 5 һәм 6-һы өсөн – 3 майҙа, 7-һе һәм 8-е өсөн – 4 майҙа, 9-ы өсөн 5 майҙа бирелә.
Бүтән район һәм ҡалаларҙа түләүҙәр 3 май өсөн — 3-өндә, 4-е һәм 5-е өсөн – 4 майҙа, 6-һы өсөн — 5 майҙа, 7-һе һәм 8-ҙе өсөн – 7 майҙа, 9-ы өсөн 8 майҙа башҡарыласаҡ.
10 майҙан пенсиялар таратыу билдәләнгән график буйынса дауам ителәсәк.


text:
Фото:
Совет ғәскәрҙәрен Афғанстандан сығарыуғҙың 25 йыллығына арналған батырлыҡ дәресе үткәрелде
Фото:
Өфөнөң 46-сы лицейында совет ғәскәрҙәрен Афғанстан Республикаһынан сығарыуҙың 25 йыллығына арналған батырлыҡ дәресе үткәрелде. 9-10-сы синыф уҡыусылары менән Дәүләт Думаһы депутаты, запастағы полковник Иршат Фәхретдинов, хәрби хәрәкәттәрҙә ҡатнашыусылар Рафаэль Исхаҡов, Хәтиб Богданов осрашты. Ҡунаҡтар лицеистарға афған һуғышы тураһында һөйләне, төрлө һорауҙарға яуаптар бирҙе.
Балалар һуғыш хәрәкәттәре үҙенсәлектәре, совет һалдаттарының туҡланыу һәм көнкүреш шарттары, Афғанстан граждандарының Советтар Союзына мөнәсәбәте менән ҡыҙыҡһынды. Уҡыусылар СССР Афғанстандың иҡтисадын нығытыуҙа ниндәй ярҙам күрһәтеүе хаҡында һораны, шулай уҡ Дәүләт Думаһының закондар сығарыу эшмәкәрлеге менән ҡыҙыҡһынды. Бөтә һорауҙарға уҡыусылар тулы яуап алды.
— Бөгөн 1979 йылда Афғанстанға совет ғәскәрҙәрен индереү кәрәк булыу-булмауы буйынса төрлө фекерҙәр яңғырай. Һуғыш хәрәкәттәрендә мин үҙем ҡатнаштым һәм, реакцион көстәргә ҡаршы һуғышыу ғына түгел, илебеҙ мәктәптәр, юлдар төҙөүен, агитаторҙар урындағы халыҡ араһында ҙур аңлатыу эше алып барыуын үҙ күҙҙәрем менән күрҙем. Афғанстан үҫеште, халыҡтың көнкүреше яҡшырҙы. 2011 йылдың яҙында Дәүләт Думаһы делегацияһы составында мин Афғанстанда булдым, республика етәкселәре менән осраштым, улар күрһәткән ярҙам өсөн рәхмәт әйтә һәм Рәсәй Федерацияһы менән тығыҙ хеҙмәттәшлек итергә әҙер. Беҙ Ватаныбыҙҙан ситтә хәрби бурысын үтәгән рәсәйлеләр хаҡында онотмаҫҡа тейешбеҙ, — тине Иршат Фәхретдинов.
Лицей директоры вазифаһын башҡарыусы Альбина Әхмәтнурова педагогик коллектив һәм уҡыусылар исеменән йөкмәткеле осрашыу өсөн рәхмәт белдерҙе. Ул, һис шикһеҙ, йәштәргә патриотик һәм рухи-әхләҡи тәрбиә биреүҙә ҙур роль уйнаясаҡ.


text:
15 окт. 2012 г.
Төп дәүләт байрамыбыҙ менән!
Хөрмәтле район халҡы!
Һеҙҙең барығыҙҙы ла төп дәүләт байрамы – Республика көнө менән ихлас ҡотлайым!
Был әһәмиәтле көн республика халҡы араһында киң танылыу алды һәм ул йөрәктәрҙә лайыҡлы урын биләй. Республика көнө тыуған яғыбыҙҙың уңыштары өсөн хаҡлы рәүештә ғорурлыҡ тойғолары, киләһе көнгә ышаныс тыуҙыра. Унда халҡыбыҙҙың рухи мираҫы һәм традицияларына тәрән ихтирам, тыуған республикабыҙға һәм уның һоҡланғыс кешеләренә һөйөү сағыла.
Бөгөн Башҡортостан федератив мөнәсәбәттәрҙе камиллаштырыуға һәм Рәсәйҙең ҡеүәтен нығытыуға лайыҡлы өлөш индереүсе үҫешкән һәм алдынғы төбәктәрҙән һанала. Эҙмә-эҙлекле һәм конструктив алып барылған сәйәсәт, һоҡланғыс хеҙмәт ҡаҙаныштары һөҙөмтәһендә беҙҙең республика дәүләтселектең заманса системаһын төҙөй, үҙенең производство һәм фәнни-техник потенциалын һаҡлай һәм арттыра алды.
Республика көнөн беҙ изге эштәр менән ҡаршылайбыҙ. Әлеге ваҡытта райондың бөтә эшмәкәрлек өлкәләрендә лә маҡсатҡа ярашлы эш алып барыла. Ҡатмарлы климат шарттарына ҡарамаҫтан, ауыл хеҙмәтсәндәре мөмкин тиклем уңыш йыйып алды. Сәнәғәт предприятиелары коллективтары фиҙаҡәр эшләүен дауам итә. Республика адреслы инвестиция программаһына ярашлы, социаль объекттар төҙөлә, ҡала һәм ауылдар төҙөкләндерелә. 2011-2015 йылдарҙа төбәкте иҡтисади үҫтереүҙең уртаса сроклы комплекслы программаһын үтәү буйынса ҙур эш башҡарыла. Баймаҡ ҡалаһының 75 йыллығына һәм Баймаҡ ҡойоу-механика заводының 100 йыллығына әҙерлек сиктәрендә яңы объекттар төҙөү, иҫкеләрен реконструкциялау, урамдарҙы төҙөкләндереү буйынса бихисап саралар планлаштырыла.
Хәҙерге көндә республикабыҙ етәкселегенең алдан уйланылған сәйәсәтенә ярашлы, халыҡты социаль яҡлау саралары буйынса барлыҡ дәүләт бурыстары теүәл үтәлә. Һуңғы йылдарҙа мәғариф, һаулыҡ һаҡлау, мәҙәни-рухи, физкультура һәм спорт өлкәләрендә күп эштәр эшләнде.
Киләсәктә лә беҙ һеҙҙең менән район һәм республика мәнфәғәтендә ҡала-ауылдарыбыҙҙы төҙөкләндереү, дөйөм төйәгебеҙҙе, боронғо һәм гүзәл еребеҙҙе яҡшыртыу тәңгәлендә ныҡышмал эшләрбеҙ, тип ышанам.
Матур байрам көнөндә барығыҙға ла ныҡлы сәләмәтлек һәм именлек, тыныслыҡ һәм татыулыҡ, бәхет һәм һәр изге эшегеҙҙә уңыштар теләйем!
И. СИТДЫҠОВ,
муниципаль район хакимиәте башлығы.
Подписаться на: Комментарии к сообщению (Atom)


text:
Башҡортостанда йәшәүселәр башҡорт телен өйрәнеүгә ҡағылышлы тәҡдимдәр ебәреүен дауам итә
10 октября 2017 йыл | Мәҙәниәт һәм әҙәбиәт, Йәмғиәт
Республика башҡорт телен өйрәнеүгә ҡағылышлы тәҡдимдәр ҡабул итеү дауам итә. Уларҙың һәммәһе лә Бөтә донъя башҡорттары ҡоролтайының башҡарма комитетында туплана. Бөтә донъя башҡорттары ҡоролтайының башҡарма комитеты рәйесе Әмир Ишемғолов әйтеүенсә, башҡорт дәүләт телен һаҡлауға һәм үҫтереүгә йүнәлтелгән дәүләт программаһы проектын әҙерләгәндә барлыҡ тәҡдимдәр ҙә ентекле өйрәнеләсәк һәм иғтибарға алынасаҡ. Иң яҡшы идеяларҙы Башҡортостан Башлығы указы буйынса булдырылған телдәргә ярҙам фондынан финанслауға тәҡдим итеү ҡаралған.
Уҡытыусы – ғилем шишмәһе һин!
10 октября 2017 йыл | Мәғариф
Йәш "коллегалар" һынатманы
10 октября 2017 йыл | Мәғариф
Юллы булдыҡ
10 октября 2017 йыл | Йәмғиәт
Муллыҡ тантана итте
10 октября 2017 йыл | Урындағы үҙидара, Ауыл хужалығы, Йәмғиәт
Байрамдар уңайынан ойошторолған көҙгө йәрминкәне халыҡ һәр йылдағыса түҙемһеҙлек менән көтөп алды. Сөнки ғәҙәти көндәрҙәгегә ҡарағанда бында һәр төрлө кәрәк-яраҡты сағыштырмаса осһоҙораҡ хаҡҡа һатып алыу мөмкинлеге бар. Күпләп мал-тыуар аҫраусылар, баҡса тултырып йәшелсә-емеш үҫтереүселәр үҙенән артҡанын һатып, бер ни тиклем ғаилә бюджетын тулыландырыуға иҫәп тотһа, красноусолдар йәрминкәлә шулай уҡ осһоҙораҡҡа ит, ҡышҡылыҡҡа етерлек бәрәңге, кишер, кәбеҫтә, ҡыҙыл сөгөлдөр, мал-тыуарына, ҡош-ҡортона аҙыҡ, иген һатып алырға өмөтләнә.


text:
Силәбелә һабантуй үтте
Силәбелә Юрий Гагарин исемендәге мәҙәниәт һәм ял паркында милли-мәҙәни байрам — һабантуй үтте.
Силәбеләр һәм байрам ҡунаҡтары алдында Башҡортостан Республикаһының Учалы районынан артистар сығыш яһаны. Улар дәртле бейеүҙәр һәм күңелле йырҙар башҡарҙы.
Һабантуйҙа БР Хөкүмәте ҡарамағындағы Матбуғат, нәшриәт һәм полиграфия буйынса идаралыҡ начальнигы вазифаһын башҡарыусы Фәнил Ҡоҙаҡаев етәкселегендәге рәсми делегация ҡатнашты.
Байрамда ҡатнашыусыларға Башҡортостан Республикаһы Президенты Мортаза Рәхимов тәбрикләү хаты ебәрҙе. Һабантуй — ул бөтә халыҡтарҙың дөйөм байрамы, тип билдәләне Мортаза Рәхимов. Силәбе өлкәһе менән Башҡортостан Республикаһы араһында ике төбәк халҡының дуҫлығына һәм үҙ-ара аңлашып йәшәүенә нигеҙләнгән ныҡлы сауҙа-иҡтисади, фәнни-техник һәм мәҙәни бәйләнештәр булдырылған. "Башҡорттар хәҙерге Силәбе өлкәһе территорияһында борон-борондан йәшәй. Өлкә етәкселеге аҡыллы сәйәсәт алып барыу һөҙөмтәһендә башҡорттар туған телен өйрәнеү мөмкинлегенә эйә. Башҡорт милли сәнғәтенә ярҙам итеү, ғөрөф-ғәҙәттәрҙе һәм традицияларҙы, милли мәғарифты һәм матбуғатты һаҡлау йүнәлешендә күп эшләнә", — тиелә Башҡортостан башлығы ҡотлауында.
Теләүселәрҙең барыһы ла һабантуй өсөн традицион көрәш, тоҡ менән һуғышыу, гер күтәреү, бағанаға үрмәләү ярыштарында ҡатнаша алды. Байрам ҡунаҡтары башҡорт милли аш-һыуын да тәмләп ҡараны. Һабантуй аҙағында йәштәр өсөн дискотека ойошторолдо.


text:
Фото:
Өфө районы хакимиәте башлығы итеп контракт буйынса Рәшит Саттаров тәғәйенләнде
Фото:
16 декабрҙә Өфө районы муниципаль район Советы ултырышы булды. Унда муниципаль район хакимиәте башлығын тәғәйенләү мәсьәләһе ҡаралды.
Конкурс һөҙөмтәләре буйынса Өфө районы муниципаль районы хакимиәте башлығы вазифаһына контракт буйынса Рәшит Саттаров тәғәйенләнде.
Беҙҙең белешмә. Рәшит Фәнис улы Саттаров 1960 йылда Ауырғазы районының Степановка ауылында тыуған. Өфө нефть институтын тамамлаған. Хеҙмәт эшмәкәрлеген 1984 йылда 21-се трестың 6-сы төҙөлөш идаралығында мастер булып башлай.
1988–1996 йылдарҙа — «Главбашстрой»ҙың Зәй төҙөлөш идаралығында өлкән прораб, начальниктың етештереү буйынса урынбаҫары, баш инженер, «Башнефтезаводстрой» акционерҙар йәмғиәтенең 7-се төҙөлөш идаралығы начальнигы, БНЗС акционерҙар йәмғиәтенең «Генподрядлы төҙөлөш фирмаһы» бүлендек предприятиеһы баш белгесе, директорҙың иҡтисади мәсьәләләр буйынса урынбаҫары.
1996–1999 йылдарҙа — Башҡортостан Республикаһы финанс министры урынбаҫары.
1999–2003 йылдарҙа — Башҡортостан Республикаһы буйынса дәүләт һалым инспекцияһы етәксеһе урынбаҫары, етәксеһе, Рәсәй Федерацияһы Һалымдар һәм йыйымдар министрлығының Башҡортостан Республикаһы буйынса идаралығы етәксеһе.
2003–2004 йылдарҙа — Башҡортостан Республикаһы Хөкүмәте Премьер-министры урынбаҫары — республиканың төҙөлөш, архитектура һәм транспорт министры.
2004–2005 йылдарҙа – Башҡортостан Республикаһы финанс министры урынбаҫары.
2005–2008 йылдарҙа — «Полиэф» асыҡ акционерҙар йәмғиәте генераль директоры урынбаҫары, «Беренсе төҙөлөш синдикаты» яуаплылығы сикләнгән йәмғиәтенең генераль директоры.
2008–2010 йылдарҙа — Өфө ҡалаһы ҡала округы хакимиәте башлығының беренсе урынбаҫары.
2010 йылдың 11 ноябренән — Өфө районы муниципаль районы хакимиәте башлығы вазифаһын башҡарыусы.


text:
Иртәгә халыҡты эш менән тәьмин итеү мәсьәләләре буйынса граждандар ҡабул итеү ойошторола
22 февралдә РФ Президентының Башҡортостан Республикаһындағы йәмәғәт ҡабул итеү бүлмәһендә халыҡ мәшғүллеге мәсьәләләре буйынса граждандар ҡабул ителәсәк. Мөрәжәғәт итеүселәрҙе БР Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығының халыҡ мәшғүллегенә булышлыҡ итеү һәм эшһеҙҙәргә социаль ярҙам бүлеге начальнигы Альбина Сәлимова ҡабул итәсәк.
Ҡабул итеү сәғәт 10-да башлана.
Йәмәғәт ҡабул итеү бүлмәһенең адресы: Өфө ҡалаһы. Цюрупа урамы, 100-сө йорт («Үҙәк баҙар» транспорт туҡталышы).
Белешмәләр һәм алдан яҙылыу өсөн телефондар: 251-64-39, 251-77-91.


text:
Фото:
Баш ҡаланың Октябрь районы ветерандары өсөн Өсөнсө быуын халыҡ университеты асыласаҡ
Фото:
Ҡала Советы депутаты Светлана Николаева Өфө ҡалаһы Октябрь районы ветерандары менән осрашты. Сара «Юлаевсы» үҫмерҙәр клубында үтте, тип хәбәр иттеләр Өфө ҡала Советының матбуғат хеҙмәтенән.
Ветерандар үҙҙәрен борсоған төрлө мәсьәләләрҙе ҡуҙғатты. Тәү сиратта, уларҙы микрорайонда алып барылған төҙөлөш эштәре хафаға һала. Яңы йорттар төҙөгәндә балалар майҙансыҡтары, ағастар зыян күрмәһен, тип борсола ветерандар. Шулай уҡ ололар бындай осрашыуҙарҙың улар йәшәгән урынға яҡын булған үҙәктәрҙә үткәрелеүен теләне.
Депутат, үҙ сиратында, ветерандарҙың тормошон ҡыҙығыраҡ итеү, яҡшыртыу буйынса айырым тәҡдимдәре менән бүлеште. Һүҙ микрорайон халҡы өсөн Өсөнсө быуын халыҡ университетын асыу хаҡында бара. Өлкән кешеләрҙе шулай уҡ Өфө буйлап экскурсиялар ҙа ҡыҙыҡһындыра. Уларҙың был теләген депутат хупланы.
Светлана Николава һүҙҙәренсә, бындай экскурсияларҙы үткәреү мөмкинлеге бар һәм алдағы арала улар мотлаҡ ойоштороласаҡ.
— Әлеге беҙҙең осрашыу – бик яҡшы башланғыс. Бындай саралар матур йолаға әүерелергә тейеш, — тине Светлана Николаева.


text:
Башҡорт дәүләт педагогия университетында бушлай Йәш психолог мәктәбе эшләй башлаясаҡ
М.Аҡмулла исемендәге Башҡорт дәүләт педагогия университетында 19 октябрҙән Йәш психолог мәктәбе үҙ эшен башлаясаҡ. Бушлай дәрестәргә 9-11-се синыф уҡыусылары йөрөй ала. Дәрестәрҙе психология факультеты уҡытыусылары, өйрәнеүсе психологтар, шулай уҡ сығарылыш курс студенттары алып барасаҡ.
Юғары уҡыу йортонда хәбәр итеүҙәренсә, Йәш психолог мәктәбе йәштәрҙең психологик мәҙәниәтен үҫтереү, үҫмерҙәргә профессия йүнәлеше биреү, уларҙы шәхес булараҡ үҫтереү маҡсатында уйлап табылған.
Лекциялар шәмбе көндәрендә (ике аҙнаға бер тапҡыр) 16 сәғәттән 21 сәғәткә тиклем уҙғарыласаҡ. Дәрестәр май айына тиклем дауам итәсәк.
Тулыраҡ мәғлүмәтте түбәндәге адрес буйынса психология факультетының дөйөм һәм социаль психология кафедраһында алырға мөмкин: 450076 Өфө ҡалаһы, Чернышевский урамы, 25а, БДПУ-ның 5-се уҡыу корпусы, телефон: (347)251-70-56, шулай уҡ Бәйләнештә төркөмөндә.


text:
Аграрийҙар Белогорск районында булды
Башҡортостандың агросәнәғәт комплексы делегацияһы эш сәфәре менән Ҡырым Республикаһының шефлыҡҡа алынған төбәгенә Белогорск районына барҙы. БР ауыл хужалығы министры Николай Коваленко етәкселегендәге, делегация составында республика Хөкүмәтенең агросәнәғәт комплексы һәм тәбиғәтте һаҡлау департаменты, ауыл хужалығы министрлығы вәкилдәре, Ветеринария идаралығы, «Үҙәк» машина-технология станцияһы дәүләт унитар ауыл хужалығы предприятиеһы етәкселәре булды.
Эш сәфәре сиктәрендә Ҡырымдың аграр һәм аҙыҡ-түлек сәйәсәте министры, Белогорск районы хакимиәте башлығы менән осрашыу үтте. Делегаттар муниципалитеттың ауыл хужалығы ойошмаларында һәм фермер хужалыҡтарында булды. Һөйләшеүҙәр барышында Белогорск аграрийҙарының бер төркөм киҫкен проблемалары билдәләнде, улар араһында яғыулыҡ-майлау материалдары, иген урып-йыйыу комбайндары, шулай уҡ иген урыу ваҡытында кәрәкле запас частары етмәй. Бында урып-йыйыу эштәре июндә уҡ башлана. Белогорскҡа шулай уҡ башҡорт тоҡомло аттар, тоҡомло башмаҡтар, үҫемлектәрҙе һаҡлау саралары талап ителә. Район вәкилдәре баҡсасылыҡты һәм урындағы эфир майҙары предприятиеһын тергеҙеү, машина-техник станциялар булдырыу өсөн инвесторҙар эҙләүҙә лә ярҙам һораны.
Ҡырымдың аграр һәм аҙыҡ-түлек сәйәсәте министры Николай Полюшкин менән осрашыуҙа Башҡортостан вәкилдәре, Рәсәйҙә һәм республикала эшләп килгән, ауыл хужалығы тауар етештереүселәренә дәүләт ярҙамы саралары тураһында һөйләне. Техниканы яңыртыу һәм 500 һөт-тауар фермаһын модернизациялау, мелиорация программаһы иң ҙур ҡыҙыҡһыныу уяттты.
Белогорск районы далалы, өлөшләтә тау янындағы урында урынлашҡан һәм рельефы буйынса Башҡортостандың Әбйәлил районын хәтерләтә. Далалы зонаһында иген үҫә. 2014 йылдың уңышына районда 21 мең гектар ужым сәселгән. Ужымды яҡынса 15-20 июндә ура башлайҙар, сентябрь һәм октябрь аҙағында сәсәләр. Райондың далаларында һәм тау эргәләрендә баҡсалар урынлашҡан булған, әлеге ваҡытта был ерҙәр ташландыҡ.
БР Ауыл хужалығы министрлығының матбуғат хеҙмәтенән хәбәр итеүҙәренсә, шефлыҡҡа алынған районда яҙғы баҫыу эштәре тамамланған тиерлек, көнбағыш сәсә башлағандар. Әлеге ваҡытта химик утау башҡарыла.


text:
- Подробности
- Просмотров: 462
БИШБҮЛӘК ЗАКАЗНИГЫ. 1989 й. һыуыр һәм башҡа һунар йәнлектәре популяцияһын тергеҙеү маҡсатында зоол. заказник булараҡ ойошторола. Бишбүләк р‑ны Михайловка а. көнсығышҡа табан 5 км алыҫлыҡта Бөгөлмә-Бәләбәй ҡалҡыулығында урынлашҡан. Сиктәре: төньяҡта һәм көнсығышта — Бишбүләк р‑нының адм. сиктәре, көньяҡта һәм көнбайышта — Мәнәүез й. уң яры. Майҙаны 14,5 мең га, терр‑яның 29,2%‑ын урман ҡаплаған. Рельефы яйла һымаҡ, тәрән уйылған йылға үҙәндәре м‑н. Имән, йүкә, йыла, сағандан торған киң япраҡлы урмандар таралған. Битләүҙәрҙә ташлы далалар осрай. Терр‑яһында үҫемлектәрҙең БР‑ҙың Ҡыҙыл китабына индерелгән һирәк төрҙәре үҫә: ҡаурый ҡылған, шырт төклө еҙүлән, эре сәскәле тәңкәғуҙаҡ һ.б. Аҡ ҡуян, америка шәшкеһе, бурһыҡ, бүре, дала көҙәне, ҡабан, ҡыҙыл төлкө, мышы, себер ҡоралайы, үр ҡуяны, һуҡыр сысҡан, һыуһар, ала күгәрсен, бөркөт, ҡыҙыл башлы сумғалаҡ, һоро өйрәк, һуна өйрәк һ.б. йәшәй. Заказникта БР‑ҙың Ҡыҙыл китабына индерелгән ҡама, һыуыр, ялман, һоро ағуна, өкө, орсоҡ йылан, европа бәрҙеһе, йылға бағыры һ.б. осрай.
Ф.Ф.Абдуллин, Л.А.Едрёнкина
Тәрж. З.Б.Латыпова


text:
"Ҡурай даны" республика телевизион премияһы булдырылды
«Ҡурай-ТВ» - Башҡортостан юлдаш телевидениеһының берҙән-бер музыкаль һәм күңел асыу каналы. Эфирҙа тәүлек әйләнәһенә эшләгән бай йөкмәткеле “Ҡурай-ТВ” башҡорт телен һәм мәҙәниәтен һаҡлау, үҫтереү йүнеләшендә байтаҡ эштәр алып бара. Быйылғы йылдың 4 февралендә канал ғаилә йылы уңайынан үҙенең “Ҡурай даны” республика телепремияһын булдырҙы. Премияға «Ер кешеһе», «Һөнәр оҫтаһы», «Эшлекле ханым», «Йыл меценаты», «Ҡул оҫтаһы», «Миһырбанлы ғаилә», «Ижади ғаилә», «Ҡәләм оҫтаһы», «Йыл йырсыһы», «Иң шәп клип төшөрөүсе» тигән номинациялар индерелде. Бәйгеселәр исемлеген баһалама ағзалары телевизор ҡараусыларҙың заявкаларына ярашлы, геройҙарҙың ҡаҙаныштарына һәм һөнәри уңыштарына ҡарап теүәлләне. Дәғүәселәр канал ойошторған тамаша барышында иғлан ителде.
«ЕР КЕШЕҺЕ» номинацияһына Дәмин Юланов (Ейәнсура районы), Фәнис Кәримов (Этнотур «Ирәндек»), Уразбай Юлдыбаев (Әбйәлил районы), Рим Ғәйфуллин (Учалы районы), Рәил Дәүләтбаев (Мәсетле районы), Вәрисә Ғөзәйерова (Салауат районы), Дамир Хәйбуллин (Көйөргәҙе районы) тәҡдим ителде.
«ҺӨНӘР ОҪТАҺЫ» номинацияһы исемлегенә Өфөнән Әхәт Мортазин, Шишмә районынан Рәхилә Ғилемйәнова, Илештән Клара Хәлиуллина, Әбйәлилдән Наил Ғабдуллин, Әлшәйҙән Гөлсәсәк Алдаҡаева, Стәрлетамаҡ районынан Рәмил Шәмсетдиновтар индерелгән.
«ЭШЛЕКЛЕ ХАНЫМ» дәрәжәһе өсөн Өфөнән Эльвира Ишморатова, Александра Хисаметдинова, Гөлсәсәк Әлибаева Оксана Ямурова, Лилиә Сабитовалар һәм Магнитогорск ҡалаһынан Зоя Хәкимова менән Тәтешленән Әлфиә Шәйнурова ярыша.
«ЙЫЛ МЕЦЕНАТЫ» номинацияһына Өфөнән Айҙар Ахунов, Дим Дәүләтов, Минзәлә һәм Кадурий Фазлетдиновтар, Сибайҙан Илһам Әбделғужин, Баймаҡ районынан Илсур Нәбиуллин, Ноябрьск ҡалаһынан Ирек Мәҡсүтов, Санкт-Петербургтан Рәғит Сөләймәновтар тәҡдим ителгән.
«ҠУЛ ОҪТАҺЫ» номинацияһы буйынса Өфөнән Айгөл Шәйәхмәтова, Ләлә Камалитдинова, Сибайҙан Әнүәр Игебаев, Учалы районынан Гөлсиә Фәйзуллина, Ғафуринан Алик Степанов, Әбйәлилдән Зилә Лира, Салауат ҡалаһынан Самат Мостафиндар теркәү үткән.
«МИҺЫРБАНЛЫ ҒАИЛӘ» номинацияһы бәйгеселәре – Баймаҡ районынан Фәниә һәм Азамат Ҡарабаевтар, Балаҡатайҙан Әлфинә һәм Кәрим Хәкимовтар, Ауырғазынан Зөлфирә һәм Сабир Ҡоҙашевтар, Ейәнсуранан Гөлнара һәм Рәйес Тимербулатовтар, Хәйбулланан Рәйхана һәм Ғәни Суриндар.
«ИЖАДИ ҒАИЛӘ» исеме өсөн Учалынан Гөлфинә һәм Ғайсар Йомағужиндар, Ейәнсуранан Луиза һәм Ғәлим Ҡунаҡбаевтар, Баймаҡ районынан Зарифа һәм Фәттәх Аралбаевтар, Өфөнән Гүзәл һәм Роберт Юлдашевтар, йәнә лә Сәлимә һәм Салауат Юлдашбаевтар, Йылайыр районынан Айгөл һәм Илфат Такаловтар, Бишбүләктән Зөлфидә һәм Ғаяз Муллағәлиевтар көс һынашасаҡ.
«ҠӘЛӘМ ОҪТАҺЫ» тигән мәртәбәле исемгә Өфөнән билдәле яҙыусылар Лира Яҡшыбаева, Әхмәр Үтәбаев, Миләүшә Ҡаһарманова, Лариса Абдуллина, Мөнир Ҡунафин, йәш ижадсылар Гөлнур Ҡыуатова менән Айгиз Баймөхәмәтов, шулай уҡ Ҡырмыҫҡалынан популяр шағирә Фирүзә Абдуллиналар тәҡдим ителгән.
«ЙЫЛ ЙЫРСЫҺЫ» тип нарыҡлауға башҡорт эстрадаһында һуңғы ваҡытта сағыу балҡыған Алмас Хөсәйенов, Айҙар Рәҡипов, Айгөл Муллагилдина, Зәлиә Нурлы, Айгизә Иҡсанова, Лев Ҡолошев, Илнур Рамазанов, Рәфис Ишбаев, Айгөл Әминева, Гөлнара Вәлиеваларҙың береһе эйә буласаҡ.
«ИҢ ШӘП КЛИП ТӨШӨРӨҮСЕ» номинацияһында Батыр Ғәлимов, Тимур Сәфиуллин, Тимур Ғәниев, Гөлсәсәк Игебаева, Тәлғәт Сәфәров, Дамир Мөхәмәтйәров, Альбина Ғәликәйевалар көс һынашасаҡ.
Проектың киләһе өлөшө – телевизион тур. «Ҡурай-ТВ» каналы йыл дауамында номинанттар тураһында тапшырыуҙар күрһәтәсәк. Еңеүселәрҙе тамашасы СМС-тауыштар ярҙамында билдәләйәсәк. Гала-концерт 2019 йылдың февраленә планлашыртырыла. Еңеүселәргә исемле миҙалдар, ҡиммәтле бүләктәр һәм аҡсалата премия тапшырыласаҡ.
Теги:


text:
- Подробности
- Просмотров: 254
МИЛЕК, матди һәм матди булмаған байлыҡтарҙы үҙләштереү—тартып алыу сәбәбе б-са һәм процесында субъекттар (индивидуаль, коллектив, ойошма, дәүләт) араһындағы мөнәсәбәттәр. Конкрет субъектта аҡса м-н баһаланған матди (мөлкәт, тәбиғәт ресурстары, продукция һ.б.) һәм матди булмаған (эшсе көс, сауҙа маркаһы, уйлап табыу, ҡиммәтле ҡағыҙ һ.б.) объекттарға барлыҡ йәки айырым хоҡуҡтарҙың булыуы м‑н айырылып тора. Милектең төп формалары: хосуси (физик йәки юридик шәхестәр М.), шәхси, коллектив, кооператив, корпоратив һәм акционерҙар М. бүленә; һәм йәмәғәт (халыҡ) М. (РФ-та дәүләт һәм муниц.). Дәүләт милке өлөшө м-н Рәсәй, сит илдәр, берлектәге Рәсәй һәм сит илдәр, ҡатнаш Рәсәй һәм сит илдәр (ҡара: табл.) М. айыралар. Дәүләт М. федераль һәм РФ субъекты М. сиктәре РФ һәм уның субъекты хөкүмәттәре араһындағы килешеү м-н көйләнә. Рәсәйҙә 1917—20 йй. ерҙәрҙе, шәхси пр‑тиеларҙы һәм банкыларҙы национализациялау, яңы иҡтисади сәйәсәт осоронда — национализацияланған ваҡ сәнәғәтте өлөшләтә хужаларына кире ҡайтарыу, 30‑сы йй. — тотош коллективлаштырыу һәм кооперация тормошҡа ашырыла. 30-сы йй. уртаһында кооператив мөлкәттең байтаҡ өлөшө дәүләт М. күсә, 1950—80 йй. колхоздар базаһында совхоздар төҙөлә. 90‑сы йй. етештереү сараларына дәүләт М. монополияһы бөтөрөлә (ҡара: Хосусилаштырыу); граждандар үҙ М. м‑н эш итеү хоҡуғы ала. БР-ҙа М. формалары структураһы (%): хосуси предприятиелар, ш.иҫ. ҡулланыусылар кооперацияһы пр‑тиелары — 79,6, дәүләт М. пр‑тиелары — 3,5, муниц. — 9,6, йәмәғәт һәм дини ойошмалар — 4,7, ҡатнаш Рәсәй, ш. иҫ. сит ил берлектәге предприятиелары — 2,6 (2011).
Рәсәй Федерацияһында милек формаларының
классификацияһы
Г.Ф.Биғлова
Тәрж. Г.Ҡ.Ҡунафина


text:
Муниципалитеттарҙың һайлауҙарҙа веб-трансляцияларға әҙерлеге тикшерелде
Башҡортостандың бөтә һайлау участкаларындағы веб-камералар ҡәтғи билдәләнгән ваҡытта ҡуйылып бөтәсәк. Бөгөн Республика Йортонда үткән селектор кәңәшмәһендә муниципалитеттарҙың 2012 йылдың 4 мартындағы һайлауҙарҙа видеотрансляция ойоштороуға әҙерлеге тураһында һөйләнеләр. Уны вице-премьер, БР сәнәғәт һәм инновацион сәйәсәт министры Марат Мөлөков үткәрҙе. БР Үҙәк һайлау комиссияһы рәйесе Хәйҙәр Вәлиев һәм тауыш биреүҙе техник яҡтан тәьмин итеүгә яуаплы предприятиеның — «Башинформсвязь» асыҡ акционерҙар йәмғиәтенең генераль директоры Рөстәм Сафиев отчет бирҙе. Бөтә район һәм ҡалаларҙың хакимиәттәре Өфө менән видеобәйләнештә булды.
Хәйҙәр Вәлиев әйтеүенсә, һайлау көнөндә Башҡортостанда йәмғеһе 3509 участка һайлау комиссияһы һәм 69 территориаль һайлау комиссияһы эшләйәсәк. Федераль кимәлдә һайлаусылар ваҡытлыса йәшәгән участка һайлау комиссияларында (дауаханаларҙа, изоляторҙарҙа һәм башҡаларҙа) тура трансляциялар ойоштормаҫҡа ҡарар итеүҙәре арҡаһында, ә республикала бындай 41 участка бар, веб-камералар 3537 һайлау комиссияһында ҡуйыласаҡ.
Хәйҙәр Вәлиевтың билдәләүенсә, әлеге ваҡытта һәр бинала трансляциялар ойоштороу өсөн комплекттар урынлаштырыу схемалары, урна һәм кабиналарҙың ҡайҙа ҡуйыласағы, комиссия ағзалары ултырасаҡ урындар билдәләнгән.
— Бөгөнгө көндә видеотрансляция системаһына 822 участка тоташтырылды, — тип хәбәр итте Рөстәм Сафиев һәм, һәр һайлау участкаһындағы эштәр вандалдарҙан һаҡлаусы шкафтағы программа-аппарат комплексын һәм ике веб-камераны ҡуйыуҙан ғибәрәт, тип аңлатып үтте.
Уның әйтеүенсә, әлеге мәлдә Башҡортостанға барлыҡ программа-аппарат комплекстары ла ҡайтарылып бөткән, вандалдарҙан һаҡлаусы шкафтар һәм камераларҙы тоташтырыу өсөн кабелдәр ҙә ошо арала килтереләсәк. Үҙ бурыстарын элемтәселәр билдәләнгән ваҡытҡа – 15 февралгә тиклем теүәлләйәсәк, тип ышандырҙы Рөстәм Сафиев һәм, 26 февралгә бөтә Рәсәй буйынса системаны һынау планлаштырылған, тип билдәләне.


text:
Республикала властың конкуренцияны үҫтереүгә ярҙам буйынса вәкәләтле органы билдәләнде
ӨФӨ, 2015 йыл, 6 октябрь. /«Башинформ» мәғлүмәт агентлығы, Артур Басиров/.
Башҡортостан Башлығы Рөстәм Хәмитов республика Иҡтисади үҫеш министрлығын башҡарма властың конкуренцияны үҫтереүгә ярҙам мәсьәләләре буйынса вәкәләтле органы итеп билдәләү тураһындағы бойороҡҡа ҡул ҡуйҙы. Ведомствоның сайтында хәбәр ителеүенсә, был Рәсәй төбәктәрендә Конкуренцияны үҫтереү стандартын индереү буйынса сараларҙы ғәмәлгә ашырыуға булышлыҡ итә.
Стандартҡа, Башҡортостандың Иҡтисади үҫеш министрлығы талаптарына ярашлы, республика министрлыҡтары, дәүләт комитеттары һәм ведомстволары ҡатнашлығында өҫтөнлөклө һәм социаль әһәмиәтле төбәк баҙарҙары исемлеген билдәләү, тейешле саралар планын эшләү буйынса эш ойоштороласаҡ.
Стандартты индереү һөҙөмтәһендә төбәктә эшҡыуарлыҡты үҫтереү һәм бизнесты алып барыу өсөн шарттар яҡшырырға тейеш.


text:
Башҡортостан менән Силәбе өлкәһенең ауыл хужалығы министрлыҡтары агоросәнәғәт комплексында хеҙмәттәшлек итеү тураһында һөйләшеп килеште
ӨФӨ, 2015 йыл, 20 март. /«Башинформ» мәғлүмәт агентлығы, Юлия Антипина/.
Өфөлә Силәбе өлкәһе делегацияһының сәфәре барышында Башҡортостан менән Силәбе өлкәһенең ауыл хужалығы министрлыҡтары араһында 2015-2017 йылдарға Саралар планы (юл картаһы) раҫланды. Документҡа ведомство башлыҡтары — Николай Коваленко һәм Сергей Сушков ҡул ҡуйҙы.
Документҡа ярашлы, төбәктең ауыл хужалығы предприятиелары берлектәге күргәҙмә эшмәкәрлектәрен әүҙемләштерә, аграрийҙарҙың ҡаҙаныштарын сағылдырған йәрминкәләр ойоштора. Малдарҙың ауырыуҙары таралыуына юл ҡуймау өсөн берлектәге саралар әҙерләү буйынса ветеринария хеҙмәттәре араһындағы бәйләнеш нығытыласаҡ. Силәбе өлкәһен ябай һәм комплекслы минераль ашламалар, бөртөклө һәм ҡуҙаҡлы культуралар орлоҡтары, күп һәм бер йыллыҡ үләндәр менән тәьмин итеү тураһында һөйләшеп килешелде. Яҡтар ауыл хужалығы техникаһы һәм ҡорамалдары өлкәһендә хеҙмәттәшлекте киңәйтергә ниәтләй.
Силәбе өлкәһенең Ауыл хужалығы министрлығы вәкилдәре XXV халыҡ-ара «АгроКомплекс-2015» күргәҙмәһендә һәм «Алексеевка» совхозының теплица комплексында булды.


text:
Өфө ҡәлғәһенең 435 йыллығына арналған конференция
7 июндә Өфө Үҙәк ҡала китапханаһының Үҫмерҙәр бүлегендә Рәсәй Мәҙәниәт фондының Башҡортостан филиалы һәм Өфө ҡала тыуған яҡты өйрәнеүселәр йәмғиәте 26-сы урта мәктәп һәм Рәсәй ислам университеты уҡытыусылары ҡатнашлығында Өфө ҡәлғәһенең 435 йыллығына арналған "Үткәнһеҙ киләсәк юҡ. Өфө — быуаттар аша ҡараш" ғилми-ғәмәли конференцияһы үткәрә. Конференцияла йәш тикшеренеүселәр, шулай уҡ уларҙың өлкән кәңәшсе-тәрбиәселәре — Флүрә Әхмәрова исемендәге Өфө ҡала тыуған яҡты өйрәнеү йәмғиәте ағзалары ла ҡатнаша. Конференцияла ҡатнашыусы уҡыусыларҙың барыһы ла — ҡала, республика, Рәсәй ижади һәм тыуған яҡты өйрәнеү конкурстарында еңеүселәр.
Конференция уҡыусыларҙы Өфөнөң тарихи үткәнен өйрәнеү буйынса үҙ аллы тикшеренеү эшенә йәлеп итеү, Флүрә Әхмәрова исемендәге Ҡала тыуған яҡты өйрәнеү йәмғиәте ағзалары менән аралашып, тыуған яҡты өйрәнеү эше тәжрибәһенә эйә булыу, башҡорттар төйәгенең тарихи-мәҙәни мираҫын һаҡлау маҡсатында үткәрелә. Рәсәй ислам университеты уҡытыусыларҙың һәм тыуған яҡты өйрәнеүселәрҙең үтенесе буйынса конференция өсөн ҡатнашыусыларҙың докладтары тезистарын әҙерләй. Конференцияла ҡатнашыусыларҙың барыһы ла иҫтәлекле дипломдар һәм бүләктәр аласаҡ. Ә уның һөҙөмтәләре буйынса иң яҡшы һәм лайыҡлы материалдар йыл һайын сығарылып килгән "Яҙмыштарҙы бәйләүсе еп" (Судеб связующая нить") тыуған яҡты өйрәнеү альманахының алтынсы томына инәсәк.


text:
Башҡортостанда минималь эш хаҡы 5500 һум тәшкил итәсәк
9 ноябрҙә Башҡортостан Президенты Рөстәм Хәмитов "Башҡортостан Республикаһында минималь эш хаҡы тураһында" Указға ҡул ҡуйҙы.
Указға ярашлы, Башҡортостан Хөкүмәтенә социаль-хеҙмәт мөнәсәбәттәрен көйләү буйынса өс яҡлы республика комиссияһы ҡарауына республика территорияһында эшләүсе хеҙмәткәрҙәр өсөн 2011 йылдың 1 ғинуарынан минималь эш хаҡын 5500 һум күләмендә билдәләгән Башҡортостан Республикаһында минималь эш хаҡы тураһында килешеүгә ҡул ҡуйыу хаҡындағы тәҡдимде индерергә ҡушылды.


text:
Беҙ алдынғы технологиялар заманында
йәшәйбеҙ. Интернет, кеҫә телефоны, компьютерҙар, хатта микрочиплы
паспорттар бер кемде лә ғәжәпләндермәй. Шуға ҡарамаҫтан, элекке кеүек,
беҙҙең ҡулдар ғына төп шәхес таныҡлығы булып тора. Эйе, һеҙ
прическағыҙҙы ғына түгел, хатта енесегеҙҙе алмаштырһағыҙ ҙа, бармаҡ
эҙҙәрегеҙ бер ҡасан да үҙгәрмәйәсәк.
Күптәр дактилоскопияны,
йәғни бармаҡ эҙҙәрен алыуҙы, криминалистика күҙлегенән генә ҡарай. Ә бит
бармаҡ эҙҙәрен алыу төрлө хәл-ваҡиғаларҙа ярҙам итеүе ихтимал. Ҡайһы
саҡта кешенең шәхесен билдәләү киҫкен проблемаға әүерелә. Был тәбиғәт
һәләкәттәре, техноген катастрофаларҙан һуң йәки кеше һөйләшә алмаҫлыҡ
хәлдә булғанда айырыуса ныҡ беленә. Һөҙөмтәлә, граждандарҙы билдәләү,
эҙләү оҙаҡҡа һуҙыла. Ә кеше тураһындағы дактилоскопия мәғлүмәте ошондай
ҡыйынлыҡтарҙы еңеп сығырға ярҙам итер ине.
Оло йәштәге кешеләрҙең
йыш яңылышыуы, хәтере насарайыуы, хатта үҙ исемен онотоуы билдәле. Шулай
уҡ өйөнән ҡасҡан йәки юғалған балаларҙы табыу күп мәшәҡәттәр тыуҙыра.
Шундай мәлдә граждандарҙың үҙ теләге менән дактилоскопия үтеүе был
проблемаларҙы еңел хәл итер ине. Бармаҡ эҙҙәрен алыу, тәү сиратта,
кешеләрҙең ғүмерен, һаулығын һәм именлеген һаҡлау өсөн эшләнә.
“Рәсәй
Федерацияһында теләк буйынса дактилоскопия теркәүен үтеү” тураһындағы
РФ Эске эштәр министрлығының бойороғона ярашлы, Баймаҡ эске эштәр
бүлегендә граждандар дактилоскопия теркәүенә ҡуйыла. Бының өсөн дежур
часына мөрәжәғәт итергә кәрәк.
Дактилоскопия бушлай эшләнә һәм 60
минут тирәһе ваҡытты ала. Граждандар ғариза яҙа һәм үҙе менән паспорт,
14 йәше тулмаған балаларҙың тыуыу тураһындағы таныҡлығын, баланы уллыҡҡа
(ҡыҙлыҡҡа) алыу тураһындағы йәки ҡурсыуға алыныуын раҫлаған документты
алып килергә тейеш.
И. ИШБУЛАТОВ, полиция начальнигы урынбаҫары, полиция подполковнигы.


text:
Китапханалар көнө менән!
Бөгөн Рәсәйҙә китапханалар селтәре хеҙмәткәрҙәренең профессиональ байрамы билдәләнә. Ошо айҡанлы Башҡортостан Республикаһы Президенты Мортаза Рәхимов республика китапханалары хеҙмәткәрҙәре исеменә ҡотлау ебәрҙе. Ҡотлауҙа шулай тиелә:
“Башҡортостан Республикаһы китапханаларының хөрмәтле хеҙмәткәрҙәре!
Һеҙҙе һөнәри байрамығыҙ — Дөйөм Рәсәй Китапханалар көнө менән ихлас ҡотлайым!
1995 йылда Рәсәй Федерацияһы Президенты Указы менән булдырылған был көн йәмғиәттең рухи-мәҙәни үҫешендә китапханаларҙың ҙур әһәмиәте йәмғиәт һәм дәүләт тарафынан танылыуын символлаштыра. Улар яңы белем алғанда, яңы һөнәр, уҡыу-уҡытыу программаларын үҙләштергәндә, квалификация күтәргәндә ысын-ысындан алмаштырғыһыҙ. Һуңғы йылдарҙа Интернет селтәре аша донъяның ҙур китапханалары ресурстарына инеү мөмкинлегенә бәйле уларҙың роле сифат йәһәтенән үҙгәрә. Бөгөн китапхана — заманса мәғлүмәт технологияларын әүҙем ҡулланыусы ысын мәғариф-мәҙәни, методик үҙәк ул.
Беҙҙең республикала йыл һайын 2 миллиондан ашыу уҡыусы китапхана хеҙмәттәренән файҙалана, уларға 53 миллиондан ашыу китап, журнал һәм башҡа документтар бирелә. Китапхана эшен артабан камиллаштырыу маҡсатында һуңғы йылдарҙа беҙҙең китапхана хеҙмәткәрҙәре мәҙәниәт һәм сәнғәт эшмәкәрҙәре менән бер рәттән ижади проекттарҙы тормошҡа ашырыуға Башҡортостан Республикаһы Президенты грантын алыу мөмкинлегенә эйә. Быйыл 2010 — 2014 йылдарға Башҡортостанда китапхана эшен үҫтереү буйынса оҙайлы ваҡытҡа айырым маҡсатлы республика программаһы ҡабул ителде.
Изге һөнәрегеҙгә, мәғрифәтселек миссияһына тоғролоғоғоҙ өсөн тәрән рәхмәт һүҙҙәребеҙҙе ҡабул итегеҙ! Республиканың мәҙәни, интеллектуаль һәм рухи тормошонда тотҡан ролегеҙ менән лайыҡлы ғорурлана алаһығыҙ. Һеҙҙең китапҡа һәм уҡыусыларға һөйөүегеҙ кешеләр күңелендә эскерһеҙ мөнәсәбәт уятһын, һеҙҙе ижадҡа һәм яңылыҡҡа илһамландырһын!
Һеҙгә ныҡлы һаулыҡ, именлек һәм бәхет, өҙлөкһөҙ хеҙмәтегеҙҙә бөтмәҫ-төкәнмәҫ көс һәм уңыштар теләйем!
Башҡортостан Республикаһы Президенты М. Рәхимов”.


text:
“Аҡ шәшке” юбилей конкурсы Өфөлә 21-23 ноябрҙә үтәсәк
“Аҡ шәшке” эстрада йырҙары асыҡ ҡала конкурсы Өфөлә 21-23 ноябрҙә үткәреләсәк. Ижади бәйгенең ойоштороусыһы — Өфө ҡалаһы хакимиәтенең мәҙәниәт һәм сәнғәт буйынса идаралығы – конкурсты БР Йәштәр башланғыстарын яҡлау һәм үҫтереү йылына арнаған.
Өфө хакимиәте мәҙәниәт һәм сәнғәт буйынса идаралығының баш белгесе Наталья Маякова хәбәр итеүенсә, конкурста ижади үҙешмәкәр коллективтар – вокал ансамблдәре,трио, дуэттар һәм 23 йәшкә тиклемге вокалсылар – ҡатнаша ала. Мини- йәки СД дискыла яҙылған сифатлы фонограммаларҙың булыуы конкурста ҡатнашыусылар өсөн мотлаҡ шарт булып тора.
– Конкурс башланыуға аҙ ғына ваҡыт ҡалыуға ҡарамаҫтан, заявкалар һаман килә әле, – тип һөйләй Наталья Григорьевна. – Бөгөн уларҙың һаны 200-ҙән ашып китте, ә ҡатнашыусыларҙың һаны 400-гә яҡынлашып килә. Быйыл беҙҙең конкурста республиканың икенсе ҡалаларынан һәм күрше төбәктәрҙән ҡатнашыу теләге белдерҙеләр. Мәҫәлән, “Аҡ шәшке -2009” бәйгеһендә Силәбе, Аша, Стәрлетамаҡ һәм Мәләүез ҡалаларынан йырсылар ҡатнашыуы хәл ителгән мәсьәлә. Конкурс сиктәрендә ҡатнашыусылар өсөн жюри ағзалары менән осрашыуҙар, оҫталыҡ дәрестәре үткәреләсәк. Еңеүсе ижади фестивалгә барыу хоҡуғына эйә буласаҡ, ә лауреаттар дипломдар һәм иҫтәлекле приздар менән бүләкләнәсәк.
“Аҡ шәшке” конкурсы Ҡала мәҙәниәт һарайында үтәсәк. Уның беренсе туры – 21ноябрь, икенсеһе – 22 ноябрь була. Гала-концерт 23 ноябрь үтә.


text:
Башҡортостанда Яңы йылға 206 мең шыршы әҙерләнә
Башҡортостанда Яңы йыл байрамына шыршылар әҙерләнә. Республиканың Урман хужалығы министрлығы бойороғона ярашлы шыршылар министрлыҡҡа ҡараған дәүләт унитар предприятиелары менән әҙерләнә һәм һатыуға сығарыла.
— Декабрҙә дөйөм алғанда 206 мең шыршы ҡырҡып алынасаҡ. Урман һылыуҡайҙарын иң күбе «Белорет урманы» дәүләт унитар предприятиеһы әҙерләмәксе – 22 мең ағас. «Туймазы урманы» - 20 мең, «Йылайыр урманы» — 12 мең ағас әҙерләйәсәк, — тип хәбәр итте Башҡортостан Республикаһы Урман хужалығы министрлығының матбуғат секретары Айбулат Ғәйнуллин.
Министрлыҡ ҡарамағында булған дәүләт унитар предприятиеларынан һатып алынған ике метрға тиклем оҙонлоҡтағы шыршы хаҡы 150-200 һум тәшкил итәсәк.
Бөгөнгө көнгә шыршы һатыу өсөн урындар тураһында ҡала һәм район хакимиәттәре менән һөйләшеп килешелгән.
Шул уҡ ваҡытта урман хужалыҡтарында йәш шыршыларҙы законһыҙ киҫеп алыуҙы туҡтатыу саралары әүҙем алып барыла.
Иҫегеҙгә төшөрәбеҙ, дәүләт урман контроле инспекторҙары хоҡуҡ һаҡлау органдары хеҙмәткәрҙәре менән берлектә урман фондында ғына түгел, юлдарҙа ла патруллек итә. Бөгөнгө көнгә республикала 31 пост булдырылған. Ғәмәлдәге ҡануниәткә ярашлы законһыҙ ҡырҡылған йәш шыршы, аҡ шыршы һәм ҡарағайҙар өсөн административ һәм енәйәти яуаплылыҡ ҡаралған. Штрафтар күләме граждандар өсөн – 3,5 мең һум, вазифалы кешеләр өсөн – 20-30 мең һум, юридик шәхестәр өсөн 50-100 мең һум тәшкил итә. Бынан тыш тәбиғәткә килтергән зыянды ла ҡапларға кәрәк буласаҡ. Әгәр ҙә шыршыларҙы законһыҙ ҡырҡҡанда ниндәй ҙә булһа техника йәки ҡорамал ҡулланылһа, административ штрафтар күләме арттырыла.


text:
Өфөлә «Башҡортостан Республикаһында электрон белем биреү» ассоциацияһының ойоштороу конференцияһы үтәсәк
18 апрелдә Өфөлә «Башҡортостан Республикаһында электрон белем биреү» мәғариф учреждениелары ассоциацияһының ойоштороу конференцияһы үтә.
БР Мәғлүмәт технологиялары буйынса агентлығынан хәбәр итеүҙәренсә, методологик һәм технологик йүнәлештәрҙә электрон белем биреү системаһын булдырыуға булышлыҡ итеү, халыҡ-ара сифат стандарттарын индереү ассоциацияның төп бурыстары булып тора.
Конференцияла БР Хөкүмәте Премьер-министры урынбаҫары Дмитрий Шаронов, республиканың Мәғлүмәт технологиялары буйынса агентлығы етәксеһе Илдар Ямалов, төбәктең Фәндәр академияһы президенты Рәмил Бәхтизин, республиканың алдынғы юғары уҡыу йорттары етәкселәре ҡатнашасаҡ.
Ойоштороу форумы «Башинформ» агентлығының конференц-залында үтәсәк. Башлана – 15 сәғәттә.


text:
Көньяҡ Дакота
Көньяҡ Дакота (ингл. South Dakota) — АҠШ штаты. Штаттың тәртип номеры — 23. 1889 йылдың 2 ноябрендә төҙөлгән. Элек Висконсин територияһы исеме менән йөрөгән. Штаттың ҡушаматы — Рашмор тауы штаты.
2012 йылғы мәғлүмәт буйынса Көньяҡ Дакота штатында 833 354 кеше йәшәй, халыҡ тығыҙлығы бер квадрат км-ға 4,19 кеше. АҠШ штаттары араһында халыҡ һаны буйынса урыны — 20.
Майҙаны 199 905 кв.км, шуның 1,6 % һыу майҙаны.
Климат[үҙгәртергә | вики-тексты үҙгәртергә]
Иҡтисад[үҙгәртергә | вики-тексты үҙгәртергә]
Иҫтәлекле урындар[үҙгәртергә | вики-тексты үҙгәртергә]
- Рашмор, тауҙа Джордж Вашингтон, Томас Джефферсон, Теодор Рузвельт һәм Авраам Линкольн скульптуралары булыуына танылыу тапҡан.


text:
Наши новости
Опрос
Как Вы оцениваете работу филармонии?
2018 - Год Семьи
2018 год объявлен в Башкортостане Годом семьи
Абонементы
Всероссийский старт продажи абонементов
ЭЛЕКТРОННЫЕ БИЛЕТЫ
Продажа билетов онлайн
Получить всю информацию о наличии и стоимости билетов теперь легко: не выходя из дома, с мобильных устройств, подключенных к сети Интернет.
Наш репертуар
Апрель 2018
Май-Июнь 2018
Пресса ⇒ Батыр йырҙар йырлау еңелме?
Батыр йырҙар йырлау еңелме?
Автор: Лариса АБДУЛЛИНА / "Башҡортостан" гәзите
Дата: 22.01.2015
Сәйҙәнең, йырлағандағы һымаҡ, сылтыратып көлөп ебәреүен үҙ иткән мин генә түгелдер. Тауышының сафлығы, моңо күңеленең тәрәнлегенән киләлер, моғайын. Бергә төрлө сараларҙа ҡатнашҡан, сәфәрҙәрҙә йөрөгән бар, тик Сәйҙә Ильясова хаҡында бер ҙә яҙғаным юҡ икән. Талантлы замандашым хаҡында күңелем түренән сыҡҡан һүҙҙәремде һөйләйем.
“Башҡортостан” гәзите өсөн үҙ кеше Сәйҙә – ошо баҫманың ҡыҙы, тиһәң дә була хатта. Билдәле ҡурайсы, көрәшсе, гәзитебеҙҙең үҙ хәбәрсеһе Ғәли Ильясовтың өлкән балаһы ул. Әсәһе – Федоровка районының Оло Сытырман ауылы ҡыҙы Шәрифә апай ҙа йыр-моңға әүәҫ, музыканттар нәҫеленән. Шуға күрә ҡыҙыҡай ҡасан йырлай башлағанын хәтерләмәй ҙә тиерлек. Сөнки өйҙәрендә һәр саҡ моң ағылып тора: йә атаһы йырлай, йә ҡурайҙа уйнай, әле әсәһе моңдарын һуҙа, радио, телевидение аша ла тик туған көйҙәр ағыла. Ошондай мөхиттә үҫеп, халыҡ ижадына ғашиҡ булмау мөмкинме һуң? Бәлки, әммә ҡаныңда батырҙар йыры аҡҡанда, бар булмышың туған моңдарға ынтылғанда, сәнғәт донъяһына табан атламау үҙе гонаһ булыр ине. Ана бит Миңзифа өләсәһе хаҡында әле булһа хәтерләүселәр бар: Нөгөштә һал ағыҙғанда йәш ҡатын йырлап ебәрһә, бөтөн тирә-яҡ моңға күмелә, имеш. Ауыр эшен онотоп барыһы ла, Миңзифа, тағы бер йырла әле, әллә һин, әллә һандуғас һайраны, тиҙәр икән. “Һандуғас”, “Азамат”, “Сибай”, “Зөлхизә” кеүек халыҡ йырҙарын күңеленә һалып башҡарған йәш ҡатын, йылдар үткәс, ейәнсәренә лә моңон тапшырыр. Ә уның әкиәттәре, әйтерһең, әллә ниндәй мөғжизәле илдәргә әйҙәй, ғәжәйеп ҡитғаларға саҡыра.
Ғәли ағай менән Шәрифә апай Күмертау ҡалаһындағы халыҡ театрында танышҡан. Икеһе лә йыр-моңға әүәҫ зат өсөн, әйтерһең, сәхнә үҙе осраштырыр күпер булған. Ғашиҡ булып, яратышып өйләнешкән улар. “Салауат” спектаклендә Ғәли ағай төп ролде башҡара, ә уның һөйгәне был ваҡытта тәүге сабыйҙарына ауырлы була. Урғып торған хис донъяһында ҡайнаған йәштәрҙең бер-бер артлы өс ҡыҙы тыуа. Сәйҙә, Йәмилә, Сәлимә тип исем ҡушалар уларға.
Ҡайғы ағас башынан түгел, әҙәм башынан йөрөй, тиҙәр: йәшләй китеп бара ялҡынлы журналист Ғәли ағай Ильясов был донъянан. Шәрифә апай башта шаңҡып ҡала: был тормоштоң ҡатмарлы юлдары бар тигәнде ишеткәйне бер мәл... Һынау тигәндәре әллә ошомо, тип баға ул өс ҡыҙсығының күҙҙәренә. Йәшәргә, балаларҙы аяҡҡа баҫтырырға кәрәк тигән уй-ниәт менән улар Стәрлетамаҡ ҡалаһына күсенә.
Эске һыҙланыуҙарын әсәй кеше генә түгел, ҡыҙҙар ҙа моң менән баҫа. Бигерәк тә Сәйҙә пластинкаларҙы тыңлап, уларға ҡушылып йырларға әүәҫләнеп ала. Әсмә Шайморатованың тауышын үҙ итә ул. Ә 6-сы класта дауаханаға эләккән ҡыҙҙың палатанан сығып, баҫҡыс аҫтында йырлап торғанын шәфҡәт туташы ишетеп ҡала. Йүгертеп уны үҙҙәренең бүлмәһенә алып инә һәм, әйҙә, беҙгә лә йырлап ишеттер, ти. Әммә бәләкәйҙән оялсан Сәйҙә тамам баҙай. Кеше алдында йырлау уға серен сисеүгә тиң була. Юҡ, йырламайым, тип ҡаршы төшә һәм, үҙен кемдер тыңлап тороуҙан уңайһыҙланып, палатаһына инеп китә. “Башҡортостан ҡыҙы” журналында уҡығайны ла инде – башҡорт ҡыҙы оялсан, тыйнаҡ, бар эштәрҙе башҡарһа ла, маҡтансыҡ түгел, тип яҙылғайны.
Ғүмер буйы ваҡытлы матбуғаттан айырылмаған ата-әсәһе уларҙы милли йолалар йоғонтоһонда тәрбиәләне. Юҡ, таныш түгел кеше алдында йырламаясаҡ ул, ана, өйҙә, туғандары ҡаршыһына баҫып концерт күрһәтеүе лә етә. Әммә үҫкән һайын Сәйҙә бер нәмәне ныҡлап аңлай башлай: ул йырһыҙ йәшәй алмаясаҡ. Ҡыуанһа ла, хәүефләнһә лә, бар кисерештәре йыр булып сығырға тора бит күңеленән. Стәрлетамаҡтағы ул ваҡыттағы мәҙәни ағартыу техникумына уҡырға инергә ниәтләй, әммә әсәһе ҡаршы төшә: юғары белемгә ынтыл, ижад менән мауығып, йә шәхси тормошоңдо онотоп ҡуйырһың, ти ул. “Әсәйем беҙҙең тәрбиә, белем алыуыбыҙға шул тиклем ҙур иғтибар бирҙе, хатта һәр аҙымыбыҙ хаҡында туғандары менән кәңәш тотто. Көндәлектәремдә биологиянан, химиянан тик “5” билдәләре генә булғанын күреп, Ҡорбанғәли ағайыбыҙ уға мине Башҡорт дәүләт университетына барырға өндәне”, – тип хәтерләй Сәйҙә.Ҡәҙерле кешеһе әйткәс, ҡаршы килеп буламы ни? Өс йыл рәттән инеп ҡарай сәмле ҡыҙ юғары уҡыу йортоноң биология факультетына... Ул арала Стәрлетамаҡтың “Каучук” заводының медицина часында эшкә урынлаша. Шунда бер ҡыҙыҡай уның менән бәхәскә инә: йырлаған булаһың да ул, ә кеше алдында сығыш яһай алырһыңмы һуң? Сәменә тейеп ҡуя был һүҙ. Ниңә йырлай алмаһын, ти, атаһы ла, әсәһе лә йырсылар! Тотош заттары шул моң менән йәшәгән бит. Башҡалар алдында йырламаҫҡа ул ҡыйыуһыҙ кеше түгел дә инде! Әле булһа үҙен ана шул рәүешле сәмләндергән ҡыҙға рәхмәтле Сәйҙә. Һүҙҙәрен дә таба белгән бит ул, кем белә, бәлки, башҡа төрлө фекер әйтелһә, ул һаман да яҡындары, туғандары өсөн генә йырлап йөрөр инеме икән? Хәйер, барыбер сәхнәгә сығыр ине Сәйҙә: уның йырын халыҡ ишетер, күтәреп алыр ине. Ул бит халҡы яҙмышын йырлай.
Медицина часының вокаль ансамблендә ҡыҙҙың һәләтен тиҙ күреп ҡалалар. Хатта бер мәл Өфөгә “Химиктар” мәҙәниәт һарайына саҡыралар. Анна Герман репертуарынан “Эхо любви” йырын башҡарған ҡыҙҙың сығышынан һуң залда көслө алҡыштар оҙаҡ тынмай. Йәш санитаркаға кружка бүләк итеп ҡайтаралар. Өфө сәхнәһенә тәүге юл шулай һалына.
Һәм, ниһайәт, Сәйҙә – студент. Ә ул йылдарҙа йәштәрҙең мәҙәни тормошо бик йәнле була. Тауышының моңло икәнен ишетеп ҡалған әхирәттәре уны башҡаларға йырларға өндәй. Тора-бара йәш ҡыҙҙы “Шоңҡар” түңәрәгенә осрашыуға саҡыралар, һәм ул студент концерттарының солисына әүерелгәнен һиҙмәй ҙә ҡала. 1986 йылда студенттар коллективы Германияға юллана. Марат Тулыбаев ҡурайҙа уйнап, Сәйҙә халыҡ йырҙары менән сығыш яһап ҡайта унда. Аҙағыраҡ “Ирәндек” ансамбленең етәксеһе, Башҡортостандың халыҡ артисы Екатерина Варламова уны алып барыусы булараҡ та концерттарға йәлеп итә. Тап ул Сәйҙәгә тәүге сәхнә хәрәкәте дәрестәрен бирә. Башҡортостандың атҡаҙанған артисы, вокал студияһының етәксеһе Тәнзилә Кәримоваға ла рәхмәтле йырсы: ул да бит бала саҡ хыялдарына ышаныс уята белгән.
Кейәүгә сығып, бала хәсрәтен дә кисерә был йылдарҙа йәш ҡатын. Әллә йәшлеге менән, әллә йыр донъяһына һыйыныу уға тәрән ҡайғыһын еңеп сығырға ярҙам итә. Р. Ғарипов исемендәге республика гимназия-интернатында тәрбиәсе булып эшләүе лә йәненә тынғылыҡ бирә, сөнки ул балаларҙы ярата. Әлегә тиклем уҡыусылары менән аралашып, дуҫ йәшәй Сәйҙә.
Уҙған быуаттың 90-сы йылдарында ойошторолған “Аманат” төркөмөн күптәр яҡшы хәтерләйҙер. Уның тәүге солисы Сәйҙә ине. Беренсе сығыштары “Аҡ тирмә”лә үтте. Милли моңға һыуһаған халыҡ берсә илап, берсә күңел тантанаһы менән ҡаршы ала уларҙың сығыштарын. “Ант” төркөмө барлыҡҡа килгәс, улар менән дә сәхнәгә, Башҡортостан буйлап гастролдәргә сыға.
“Шоңҡар” әҙәби түңәрәгенең сараларында ҡатнашҡан ҡурайсы егет Роберт Юлдашев килеп инә бер көн Сәйҙәләргә. “Һин сәнғәт институтының халыҡ йыры бүлегенә уҡырға инергә тейешһең, әйҙә, киттек Фәрит ағай Камаевҡа”, – ти ул. Көлөп ебәрә Сәйҙә – ҡапылғара бындай тәҡдим ишетеүҙән күңеле күтәрелеп китә уның, әммә ғәжәпләнеүенең сиге булмай. Күрәһең, ижадсыларға ана шулай үҙ ваҡытында дөрөҫ кәңәш биреп, дөрөҫ юл күрһәтеп ебәреү ҙә кәрәк. Башҡорт дәүләт университетының “Физиолог человека и животных. Учитель биологии и химии” дипломын алған белгескә тағы ла юғары белем алыу кәрәкме икән тигән шик тә уянып ҡуя. Әммә әҙерлек бүлегендә үҙен йырсы итеп танытып, ул ваҡыттағы Өфө дәүләт сәнғәт институтының “Халыҡ йыры” бүлегенә инеп китә.
Ә сәнғәттең арбағыс көсө уны йәнә таң ҡалдыра: әгәр ошонда уҡырға инмәһәм, донъяның ниндәй серҙәрен белмәгән булыр инем. Әлбиттә, уҡыу еңел бирелмәй. Әммә көндәрҙең береһендә уҡытыусыһы Мәжит Алкиндың: “Беҙҙең төркөмдө бүләләр, Сәйҙә, һин Флүрә Килдейәровала шөғөлләнәсәкһең”, – тигән һүҙҙәрен ишетеп, йырсы быны Күктәрҙең билдәһе тип ҡабул итә. Рәсәйҙең, Башҡортостандың халыҡ артисы Флүрә Килдейәрованың моңона һәр саҡ һоҡланған ҡыҙыҡай дәртләнеп, ҡанатланып яратҡан уҡытыусыһынан һабаҡ ала. “Былар барыһы ла ҙур сәнғәт юлына ныҡлы аҙымдар яһауға тиң ине!” – тип хәтерләй ул көндәрҙе Сәйҙә.
“Халыҡ йыры” бүлеге! Үҙ эсенә күпме моң, һағыш, тарих һыйҙырған был һүҙбәйләнештең тәрәнлеген аңлау йырсының ҡанында барлығы хаҡында әйтә биреп ҡуйғайныҡ, шикелле. Сәйҙә өсөн халыҡ йырын башҡарыу – сәхнәгә сығып, йыр тексын көйләү генә түгел, ә һәр әҫәрҙең асылына төшөнөү, үҙе шул моң аша кисергән тойғоларын тамашасыға еткереү! Киң билдәле булһынмы, әллә һирәк осрай торғанымы, әммә профессионал булараҡ, ул йыр башҡарыуҙан үҙенсәлекле сәнғәт миҙгеле ҡора.
Яратҡан концертмейстеры, Башҡортостандың һәм Рәсәйҙең атҡаҙанған артисы Елена Мороз – республикала киң билдәле музыкант. Сәйҙә уның кеүек тәрән фекерле, моңдо нескә тойған остаздары өсөн һәр саҡ Күктәргә рәхмәтле. Профессиональ йырҙары, башҡорт шағирҙарының шиғырҙары ла уның иғтибарынан ситтә ҡалғаны юҡ. Х. Әхмәтов исемендәге Башҡорт дәүләт филармонияһының музыкаль-әҙәби лекторийында башҡорт телендәге төрлө шиғыр һәм йыр кисәләрен ойоштороу йолаһын да ХХI быуатта Сәйҙә тергеҙеп ебәрә. “Кәкүк сәйе”, “Ҡыл-ҡумыҙҙа тамырҙарым сыңы”, “Күңелем – ҡурай”, ҡурайға арналған айырым концерт – былар барыһы ла уның күңеле һәм илһамы емеше. Филармония етәкселәренең һәр ижади идеяны хуплап йәки үҙҙәре тәҡдим итеп ойоштороуҙары ла маҡтауға лайыҡ. Бөгөн дә йыр сәнғәте хаҡында төп һүҙҙе Х. Әхмәтов исемендәге Башҡорт дәүләт филармонияһы әйтергә тейеш! Шуныһы ҡыҙыҡ: ҡурай концерты үтеп китеп күпмелер ваҡыт уҙғандан һуң, афишаға ҡарап, Сәйҙә үҙе таң ҡала. Баҡтиһәң, был байрам тап атаһының тыуған көнөндә ойошторолған икән. Был да үҙенә күрә Күктәрҙең ишараһы, йә иһә ҡыҙының сәнғәт юлын һайлауына атаһы фатихаһы түгелме икән? Шундай ҡыйыу, ярһыу, рухлы булған тип хәтерләйҙәр Ғәли ағайҙы. Сәйҙәнең бөгөнгө уңыштарына ул һис шикһеҙ ҡыуаныр ине. Бәлки, шатланалыр ҙа, беҙ генә күрмәйбеҙ. Әммә атаһының рухи терәк икәнлеген, уларҙы тойғанын яҡшы һиҙә Сәйҙә. “Әсәйемә мең рәхмәтлемен! Тормоштоң һикәлтәле юлдарын үткәндә, яҡты ҡарашы, йылы мөнәсәбәте терәк булды. Һаулыҡ, аҡ бәхеттәр теләйем уға!” – ти йырсы.
Милли көйҙәребеҙҙең халыҡҡа, замана тамашасыһына барып етеүен тәьмин итеү эше – ошо ижад усағы иңендә. Мәскәүҙә Мәҙәниәт, сәнғәт, туризм хеҙмәткәрҙәрен ҡайтанан әҙерләү академияһында ла һәр халыҡтың милли асылы донъяуи сәнғәт өсөн иң ҙур ҡаҙаныш булыуы хаҡында фекерҙәрҙе йыш ишетте Сәйҙә. Уҡытыусыһы, данлыҡлы Александр Рубб был хаҡта ҡабатларға ярата ине. Эйе, бынау хәтлем зәһәр заман елдәре иҫкәндә һәр милләткә үҙ йөҙөн һаҡлап алып ҡалыу ҙа еңел түгел һымаҡ, әммә тамырҙарына тоғро ҡалған һәр халыҡ ҡына түгел, һәр кеше лә имәндәй шауларында һис шикләнмәй Сәйҙә.
Рәсәйҙең Силәбе, Ырымбур, Пермь, Ҡурған кеүек төбәктәрендә йәшәүсе милләттәштәребеҙҙең милли байрамға нигеҙләнгән сығыштарын Өфөлә сәхнәләштереү бәхете тейә Сәйҙә Ильясоваға. “Мәҙәниәт министрлығынан ошо проекттарҙы тап миңә ышанып тапшырғандарына сикһеҙ рәхмәтлемен, сөнки республиканан ситтә йәшәгән халҡыбыҙ вәкилдәре хаҡында бик күп мәғлүмәт белдем, милләтебеҙ баҡсаһында үҫмәгән, әммә үҙ йәмен һаҡлаған гөлләмәгә юлыҡҡандай булдым. Ҡайҙа ғына ишетһәм дә, башҡорт йырҙарынан батырлыҡ рухы бөркөлә”, – тип кисерештәре менән уртаҡлашты йырсы-режиссер.
Бөгөн Сәйҙәнең ғаиләһендә ике ҡыҙ үҫә – Дилбәр Башҡорт дәүләт аграр университетында белем алһа, Ғәлиә мәктәптә уҡый. Улар икеһе лә йырлай. Ана бит, кем белә, бәлки, улар ҙа, әсәләре кеүек, үҙҙәренән генә тәғәйен йыр юлы менән халыҡ күңеленә атлар. Бер нәмә генә эсте бошорғандай, сөнки ошо йәмғиәттә, ошо дәүерҙә йәшәгәс, уның ҡанундары менән килешмәй булмай. Күптән халыҡ йырҙарын башҡарыусы булараҡ танылған Сәйҙә Ильясованың халыҡ артисы тигән даны рәсмиләштерелеп тә ҡуйһа ине ул. Интернетҡа инеп уның хаҡында мәғлүмәт эҙләй башлаһаң, ҡыҙыҡ хәлгә тарыйһың. Халыҡ артисы Сәйҙә Ильясова тигән яҙмаларҙы уҡып, ирекһеҙҙән йылмайып ебәрәһең, сөнки күптәр уның был мәртәбәле исеме бар тип уйлай. Батыр халҡыбыҙҙың азатлыҡ рухын сағылдырған йырҙар башҡара ул. Киләсәктә исем биргәндәрен ишетеп ҡыуанырға яҙһын!
Лариса АБДУЛЛИНА / "Башҡортостан" гәзите


text:
Ял көндәрендә төбәктә ямғыр яуасаҡ Фото: Андрей Старостин
Ял көндәрендә төбәктә ямғыр яуасаҡ
Ял көндәрендә төбәктә ямғыр яуасаҡ Фото: Андрей Старостин
ӨФӨ, 2015 йыл, 31 июль. /«Башинформ» мәғлүмәт агентлығы, Ғәлиә Нәбиева/.
Йәкшәмбе, 2 августа, Башҡортостанда ҡойма ямғыр яуыуы, йәшен йәшнәүе, елдең тиҙлеге секундына 17-22 метрға тиклем көсәйеүе көтөлә. 31 июлдән 3 авгусҡа тиклем төбәктә юғары янғын хәүефе күҙаллана. Хәүефле һәм насар һауа шарттары тураһында күҙаллауҙы Рәсәй Гидрометеорология үҙәге баҫтырып сығарған.
Шәмбелә республикала бер аҙ ямғыр яуыуы ихтимал. Һауа температураһы үҙгәрмәйәсәк. Көндөҙ — 25-29, төндә 19 градус йылы буласаҡ.


text:
Латвия башҡорттары Ҡорбан байрамын күмәк намаҙ менән билдәләнеФото: Рина Хәмитова
Латвия башҡорттары Ҡорбан байрамын күмәк намаҙ менән билдәләне
Латвия башҡорттары Ҡорбан байрамын күмәк намаҙ менән билдәләнеФото: Рина Хәмитова
ӨФӨ, 2016 йыл, 13 сентябрь. /«Башинформ» мәғлүмәт агентлығы, Арина Рәхимҡолова/.
Латвия башҡорттары һәм татарҙары Ҡорбан байрамын билдәләне. Сара Рига ҡалаһында Латвияның милли-мәҙәни ойошмалар ассоциацияһы майҙансығында ойошторолдо. Был хаҡта «Салауат Юлаев» Балтик халыҡ-ара үҙәге рәйесе Рина Хәмитова хәбәр итте.
Байрам намаҙын «Иҙел» Рига мосолмандар йәмғиәте имам-хатибы Миҙхәт Сатданов уҡыны. Ул диндарҙарға вәғәз һөйләне.
«Ҡорбан байрамы — изге ғәмәлдәр ҡылыу, мохтаждарға ярҙам итеү, яҡындарыбыҙ менән аралашыу ул. Һәммәһенә лә был көндө дуҫтары һәм яҡындары менән үткәреүен теләйем», — тип мөрәжәғәт итте ул йыйылыусыларға.
Байрамды ойоштороусылар — «Иҙел» Латвия татарҙары ойошмаһы, «Иҙел» Рига мосолмандар йәмғиәте һәм «Салауат Юлаев» Балтик халыҡ-ара үҙәге етәкселәре.


text:
Газета "Йәшлек" » Махсус бит » Проблема » Алдаштырып- йолдаштырып...
Алдаштырып- йолдаштырып...
йәки Алдашыуҙы дин рөхсәт итәме?
Атайым мәрхүмдең: “...алдамағыҙ, урламағыҙ, эсмәгеҙ, тартмағыҙ...” – тигән һүҙҙәре әле булһа ҡолағымда сыңлай. Бына шул нәсихәттәрен ул беҙгә ғүмеренең ахырына тиклем әйтте. Ул вафат булғанда, барыбыҙ ҙа инде үҫеп етеп, үҙ аллы тормош ҡороп йәшәп ятҡан булыуыбыҙға ла ҡарамаҫтан. Үҙемдең балаларымды ла шулай тип тәрбиәләргә тырыштым. Атайымдың өгөт-нәсихәттәре араһынан алдашыуҙы тыйыуы хаҡында йыш ҡына уйланам. Бәғзе берәүҙәр: “Яҡшы ниәт менән алдаштырыуҙың бер ниндәй ҙә насарлығы юҡ”, – тиҙәр. Икенселәр: “Хәйләһеҙ донъя – файҙаһыҙ”, – тип тә әйтеп ебәрә. Башҡаларҙы алдап, шуның менән “кәсеп итеп” көн күреүселәр ҙә юҡ түгел. Кемдеңдер мутлығы бер нисә һумлыҡ булһа, икенселәре – миллионлап, хатта миллиардлап та “алдаштырыу”ҙан тартынмай. Ҡайһы бер фәйләсүфтәр һәр әҙәм балаһының, үҙе лә һиҙмәҫтән, көнөнә тиҫтәләгән, хатта йөҙәрләгән мәртәбә эреле-ваҡлы алдауы хаҡында яҙа...
Беҙ барыбыҙ ҙа – мосолман кешеләре бына ошо һорауға динебеҙ ҡанундарынан сығып яуап эҙләп тапһаҡ, дөрөҫ юлда булырбыҙ, иншалла. Ислам дине алдауҙы рөхсәт итәме? Әҙәм балаһы ниндәйҙер кимәлдә ҡурҡағыраҡ, ҡыйыуһыҙыраҡ йәиһә, киреһенсә, дыуамал булыуы, бәғзе кешенең ялҡауыраҡ йә артыҡ ҡыҙыуыраҡ булыуы ла мөмкин. Кеше башҡа төрлө етешһеҙлектән дә азат була алмай. Әммә, бына алдашыу мәсьәләһенә килгәндә, бәйғәмбәребеҙ ғәләйһис-сәләм әҙәм балаһына уны ҡәтғи тыйған, әммә тормошта була торған тик өс осраҡ өсөн генә алдашыуҙы рөхсәт иткән. Беренсе осраҡ – асыуланышып йөрөгән ир менән ҡатынды йәиһә башҡа ике кешене яраштырыу маҡсатында кемдеңдер бер аҙ алдап ебәреүе тыйылмай. Иң яҡшы ниәт менән атҡарған бындай алдашыуҙың хәләл икәнен белергә тейешбеҙ. Мәҫәлән, ике күрше ҡасандыр, ниндәйҙер сәбәп менән асыуланышып, ыҙғышып киткән дә, ошоғаса бер-береһенә һүҙ ҡушмай, хатта иҫәнләшмәй ҙә йөрөй икән, ти. Ә өсөнсө күрше быларҙың икеһе менән дә яҡшы мөнәсәбәттә һәм уларҙың икеһен дә берҙәй үк яҡын күрә. Бәхәстә булған күршеләрен йәлләй, улар өсөн ифрат та борсола, нисек итеп дуҫтарын яраштырырға берәй ысул эҙләй торғас, уның башына бер уй килә:
– Күрше, яңыраҡ Ғәлиәхмәт ҡорҙаш менән һөйләшеп ултырғайным, һинең менән ни өсөндөр бәхәскә ингәненә шундай ныҡ үкенә, нисек итеп һинән ғәфү үтенергә белмәй. “Эй уңайһыҙланам Мөхтәр күршенән, минең өсөн уның менән һөйләшеп ҡара әле”, – тип әйтте Ғәлиәхмәт... Үҙе һинең фәлән-фәлән эштәреңде хатта маҡтап та алды... – тип һүҙ араһында әйтеп ебәрә был. Халыҡса әйткәндә, Мөхтәрҙең “һалпы яғына һалам ҡыҫтырып”, уның күңеленә уйланыуға “аҙыҡ” бирә. Оҙаҡҡа һуҙмай, икенсе күршеһенә барып, алдаштырып-йолдаштырып, Ғәлиәхмәттең йөрәгенә лә бер аҙ “орлоҡ” сәсеп китә. Унан инде башҡаса һис бер кемгә лә был хаҡта өндәшмәй генә үҙенең “боҙоҡлоғо”ноң һөҙөмтәһен көтә башлай. Ғәлиәхмәт бер көн иртән көтөү ҡыуғанда Мөхтәргә хатта сәләм биреп тә үтә. Икенсе тапҡыр Мөхтәр күрше тегеһен алдараҡ сәләмләп өлгөрөргә ашыға!.. Күпмелер ваҡыт выждандары ғазапланып көн күргән был ике күрше, бынан ары, әлбиттә, күңелдәре бушанып, тыштан әйтешмәһәләр ҙә, эстән генә бер-береһен ғәфү итәләр... Айырылышҡан ир менән ҡатынды ла шундай уҡ ысул менән яраштырыу мөмкин. Ике кешенең татыулашыуына булышлыҡ итеү, әлбиттә, бик сауаплы ғәмәл булғанғалыр, Алла рәсүле ғәләйһис-сәләм хатта бер аҙ алдаштырыуҙы ла рөхсәт иткән.
Алдау тыйылмаған икенсе осраҡ – үҙеңдең хәләл ефетеңә бәғзе мәлдәрҙә ысынбарлыҡҡа әллә ни тап килеп етеңкерәмәгән яҡшы һүҙҙәр, урыҫса әйткәндә, комплименттар әйтеү. Быға, әлбиттә, бер ниндәй миҫал килтермәгәндә лә була. Быны беҙ, айырыуса ир-ат, һәр кемебеҙ ифрат яҡшы беләбеҙ. “Был донъяла һинән дә матурыраҡ ҡатын юҡтыр, Ғәлимә, йәнем” йәиһә “Русланым, һин ысынбарлыҡта торғаның менән арыҫлан да баһа!..”, йә булмаһа, “Сөнәғәт, һин бит – аҡыл эйәһе!”. Был ысул, әлбиттә, ир менән ҡатыңдың бер-береһе менән татыу йәшәүенә этәргес булып тора.
Өсөнсөнән, бәйғәмбәр ғәләйһис-сәләм, һуғыш ҡырында дошмандарыңды алдауҙы ла, әлбиттә, рөхсәт иткән. Үлән төҫөндәге маскировкалы хәрби кейемдән алып төрлө хәйлә ярҙамында атҡарылған маневрҙар, дошмандар ишетһен, тип ебәрелгән “утка”, йәғни дезинформация кеүек һанһыҙ ысулдарҙы һанап китеүҙең хатта кәрәге лә юҡтыр. Был хаҡта әрме хеҙмәтендә булған йә унда булмаған кешеләр ҙә бик яҡшы белә.
Бына ошоларҙан башҡа осраҡтарҙа һәр төрлө алдау – хәрәм. Хатта бала кешене: “Кил, балам, кәнфит бирәм”, – тип яныңа саҡырһаң, уға вәғәҙә ителгән кәнфитте мотлаҡ бирергә бурыслыһың. Тик, тормош тигән нәмә ифрат та ҡатмарлы, төрлө мәл була. Ҡайһы бер осраҡта нимәнелер кемгәлер әйтергә ярамай. Бындай ваҡытта, әлбиттә, “ярамаған” нәмәне тик әйтмәй генә ҡалдырыу хәйерле.
Уйлап сығарып, “бына шунда булған хәл” тип һөйләүҙең гонаһ икәнен беләйек. Ә бына Аллаһы Тәғәлә хаҡында, Уның китабы, фәрештәләре, бәйғәмбәрҙәре тураһында, ғөмүмән, дингә ҡағылышлы мәсьәләләрҙә Ҡөрьәндә лә, бәйғәмбәр хәҙистәрендә лә булмаған нәмәләр, үҙеңдең шәхси фекереңә генә таянып ниҙер сығарып һөйләү айырыуса ҡурҡыныс ялған һәм ололарҙан-оло гонаһ! “Бәйғәмбәр шулай йә былай тип әйткән”, – тигән мәғлүмәттәрҙе сәхих хәҙистәр йыйынтығынан үҙең уҡып йә мәҙрәсә белеме булған имамдарҙан ишетеп кенә һүҙ алып барыу мөмкин. “Минең хаҡта ялған һөйләгән кешенең гонаһы башҡа кеше хаҡында һөйләгән ише генә түгел. Ундай кеше ахирәттә Утта (тамуҡ уты күҙ уңында тотола) буласаҡ”, – тип әйткән рәсүлуллаһ. Үкенескә, бәғзе кешеләр Раббыбыҙ тураһында йәки Уның илсеһе хаҡында хатта көләмәстәр һөйләүҙән дә тартынмай. Нисек кенә көлкөлө тойолһа ла, нисек кенә башҡаларҙы көлдөргөң килһә лә, бындай гонаһлы эштән тыйылып тороу мотлаҡ. Ҡиәмәт көнөндә һәммәбеҙ ҙә ҡылған эшебеҙ өсөн генә түгел, ә һәр бер әйткән һүҙебеҙ өсөн хисап бирәсәкбеҙ. “Ә ниңә уйыбыҙ өсөн?” – тип һорай бәғзеләр. Күңелгә килгән уй өсөн генә кеше яуаплы түгел, сөнки әҙәм башына ниндәй генә уйҙар килмәүе мөмкин... Әлеге мәкерле шайтан кешенең аңына үәсүәсә ҡылырға йәтешләп кенә йөрөй. Ул ишеттермәй генә кешенең күңеленә “шыбырлау” торған һәләткә лә эйә. Бына шуның өсөн дә уйыбыҙға баш булырға тырышырға тейешбеҙ. Ниндәйҙер берәй шундайыраҡ анекдот йәиһә ғәйбәт булырҙай хәбәрҙе ҡасандыр ишеткән булһаң да, иҫеңә төшөү менән “әғүҙубилләһи минәшшәйтәниррәжим” тип уны онотоу яйын ҡарарға кәрәк. Ә шул насар хәбәр ауыҙыңдан сыҡты икән, үҙең уйлап сығармаған булыуға ла ҡарамаҫтан, был информация һинең ғәмәл дәфтәреңә яҙыла. Был хаҡта мотлаҡ ҡасандыр яуап бирергә һәм уның язаһын алырға тура киләсәк. Бына ни өсөн алдау – бик насар нәмә. Ялған шаһитлыҡ ҡылыуҙың да Аллаһы Тәғәләгә тиңдәш биреү һәм ата-әсәне ҡәҙер итмәү һымаҡ иң оло гонаһтарға һаналғанлығы хаҡында бәйғәмбәр ғәләйһис-сәләм әйткән хәҙис бар.
Һүҙебеҙ башлыса хәҙерге тыныс тормош хаҡында барғанлыҡтан, әллә ни тәрәнгә төшөп китеүҙе маҡсат итеп ҡуймайым. Кемделер ҡурҡытыу юлы менән дөрөҫ булмаған мәғлүмәтте һөйләргә мәжбүр итеү осраҡтары ла булыуы мөмкин бит. Бындай мәлдең, әлбиттә, үҙенсәлектәре бар. Мәжбүри рәүештәге алдашыу тураһындағы мәғлүмәтте махсус белемле ҡазыйҙар Ҡөрьән һәм Бәйғәмбәр ғәләйһис-сәләм сөннәтенә таянып яуап бирә ала. Бына ошо хаҡта ине әйтер һүҙем. Аллаһы Тәғәлә һәммәбеҙгә лә тик хаҡ һүҙҙәр генә һөйләп ғүмер кисерергә насип ҡылһын.
Х. ҒӘЛИӘХМӘТОВ.
Информация
Комментировать статьи на сайте возможно только в течении 4 дней со дня публикации.


text:
Һөҙһөт
Һөҙһөт (диалекттарҙа: һөтөт, һөтөтөт, һупапай, һоңҡолдауыҡ һ.б., рус. Удо́д, лат. Upupa epops) — күгәрсендән бәләкәйерәк, супайлы, кәкре суҡышлы сыбар ҡош. Күмәкләшеп йөрөйҙәр. Башында ҙур ғына өлпөһө бар. Дөйөм төҫө ҡыҙғылт һары, ҡорһағы аҡ. Бүркендә һәм ҡанаттарында сем ҡара һыҙыҡтар бар. Оҙон суҡышы аҫҡа табан кәкерәйеерәк тора. Башҡа ҡоштар менән бутарлыҡ түгел.
Тоноҡ тауышы алыҫҡа ишетелә: «һуп-һуп-һуп» йәки «һуп-пуп-пуп-пу». Һирәк ағаслы асыҡ урындарҙа йәшәй. Себен, ҡуңғыҙ, селәүсен, ҡорттар менән туҡлана. Күсмә ҡош. Киң таралған. Ағас ҡыуышында, таш өйөмдәрендә, өңдәрҙә, иҫке ҡоролмаларҙың ярыҡтарында оялай. 4—7 бөртөк йомортҡаһы була. Зарарлы бөжәктәрҙе ҡырып файҙа килтерә.
Һылтанмалар[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары. Өфө,1986 й.
- Музыкаль файл — Һөҙһөт тауыштары
- Һөҙһөт тураһында ҡыҫҡа фильм
{{|uk}}
{{|de}} {{|ru}}


text:
Стәрлетамаҡтағы 1-се мәктәптә ғәҙәттән тыш хәл теркәлгән. Уҡыусы балаларға бысаҡ менән ташланған, һуңынан класҡа ут төрткән. «Мәктәптә ниндәйҙер егет бысаҡ тотоп йүгереп йөрөнө. Уҡытыусы ишекте тотоп торҙо, һуңынан кабинетҡа килеп инде. Егет бер ҡыҙға бысаҡ менән сәнсте, ҡыҙ иһә икенсе ҡаттан һикерҙе», — ти ваҡиға шаһиттары.
Мәктәп тупһаһына тәүге тапҡыр аяҡ баҫыу – ғүмер миҙгеленең иң сағыу, иҫтәлекле ваҡиғаларының береһе. Тулҡынланып көтөп алынған көн күңелдә мәңгелеккә уйылып ҡала. Матур уҡыу формалары кейеп, аллы-гөллө гөлләмәләр тотоп уҡырға юлланыусы беренселәрҙең йөҙҙәрендә шатлыҡ, ҡыуаныс хистәре балҡый. Уларҙы өр-яңы мөхит ҡаршылай, синыфташтар менән танышыу, тәүге уҡытыусы менән осрашыу, әкиәт иленә килеп ингәндәй, ылыҡтыра. Кескәйҙәр белем …
Continue reading ‘Әйшә менән Сәйет уҡырға бара’ »
Хөрмәтле балалар, атай-әсәйҙәр, олатай-өләсәйҙәр! Әс-сәләмү ғәләйкүм үә рахмәтуллаһи үә бәрәкәтүһ! Һеҙҙе бөтә донъя мосолмандарының изге байрамы – Ҡорбан ғәйете менән ҡотлайым. Аллаһы Тәғәлә эшләгән изгелектәребеҙҙе, салған ҡорбандарыбыҙҙы ҡабул итеп алһын. Ике донъяның да бәхет-сәғәҙәттәрен насип итһен. Һәр ғаиләгә татыулыҡ, ныҡлы сәләмәтлек, именлек, бәхет, күңелдәребеҙҙең сафлығын, рух ныҡлығы һәм таҙалығы бирһен!
Уңыштары нисек булды икән, тиһегеҙме? Беҙ ҙә, түҙмәй, барып ҡарарға уйланыҡ. Белем усағының баҡсаһында VIII синыф уҡыусылары етәкселәре Зилиә Миңлеғужа ҡыҙы Әхмәтгәрәева менән эшләп тә йөрөй ине. Ә ниңә береһенең дә ҡулында көрәк күренмәй икән? Тик бер егет – Артур Әбдрәшитов ҡына һәнәк тотоп алған. Ҡалғандарының ҡулдарында – биҙрәләр.
Хөрмәтле милләттәштәр! «Аҡ тирмә» милли- әҙәни үҙәге» башҡорт телен дәүләт теле булараҡ уҡытыу һәм туған телдә уҡытыу буйынса килеп тыуған сетерекле хәл буйынса йыйын ойоштора. Йыйынға күренекле йәмәғәт ойошмалары, сәйәсмәндәр, халыҡ яҙыусылары һәм шағирҙары, мәктәп директорҙары, ғалимдар саҡырылған. Үҙ аңы, күңел ҡушыуы буйынса кем был проблемаға битараф түгел, килегеҙ!!! Дуҫтарығыҙҙы саҡырығыҙ!!! ЙЫЙЫН 30 АВГУСТ, …
Continue reading ‘«Аҡ тирмә» саҡыра!’ »
Крылатый конь Толпар стал символом одноименного детско-юношеского теле-кинофестиваля, который пройдет уже четвертый раз в гостеприимном Зианчуринском районе Башкортостана. Толпар символизирует крылья творчества, рождение и полет новых идей, стремление покорять новые высоты. Финальные мероприятия и Церемония награждения победителей состоятся в селе Исянгулово Зианчуринского района 28-29 августа. Участников ждут увлекательные мастер-классы от известных профессионалов в сфере кино …
Continue reading ‘«Толпар» IV асыҡ балалар һәм үҫмерҙәр теле-кинофестиваленә рәхим ит!’ »
Туймазы ҡалаһындағы 1-се интернат-мәктәп төбәктә алдынғы белем усаҡтарынан һанала. Шуны телгә алыу ҙа етә: быйыл сығарылыш синыф уҡыусылары урыҫ теле буйынса Берҙәм дәүләт имтиханында уртаса 77 балл йыйған. Бик тә яҡшы күрһәткес был. Тимәк, бында тәрбиәләнгән балалар төплө белем алып сыға, улар инде алдағы тормошта ла юғалып ҡалмаясаҡ.
Заманына күрә, баш ҡалабыҙҙа эшҡыуарлыҡҡа һәләтле уҡыусыларҙы үҙ компанияһын булдырырға, уй-хыялдарын тормошҡа ашырыр өсөн аҡса табырға өйрәтәсәктәр. Бындай мөмкинлекте Өфө дәүләт нефть техник университеты тыуҙыра. Ул уҡыусы-эшҡыуарҙарҙың беренсе ҡала слётын ойоштора. Сара барышында «Эшҡыуарлыҡ менән шөғөлләнергә теләйһеңме?», «ӨДНТУ-ла уҡыусы-эшҡыуарҙарға ярҙам» кеүек темаларға, уңышлы уҡыусы-эшҡыуарҙар хаҡында һөйләшеүҙәр, конкурстар, бизнес-уйындар ҙа уҙасаҡ. Слёт университет технопаркының конференц-залында (Космонавтар …
Continue reading ‘Эшҡыуарлыҡҡа һәләтең булһа…’ »
Йәнһүрәт ҡарарға барығыҙ ҙа яратаһығыҙҙыр, шулаймы? Ә үҙегеҙ төшөргәнегеҙ бармы? Теләгегеҙ булһа, «BashMult» асыҡ йәнһүрәттәр конкурсында көсөгөҙҙө һынап ҡарай алаһығыҙ. Бәйге «BashMult – 2017» II республика фестивале сиктәрендә үтә. Уны «Башҡортостан» киностудияһы, «Муха», «Юла» анимация студиялары, Banana Animation studio, Республика балалар белем биреү технопаркы, «Юлдаш» балалар ижады үҙәге ойоштора. Бәйгелә 6 йәштән 25-кәсә балалар һәм …
Continue reading ‘Йәнһүрәттәр бәйгеһе саҡыра’ »
«Бер тапҡыр барып күрҙең бит инде», – тип ғәжәпләнеүселәр, «Тау ни урынынан күсмәгәндер әле», – тиеүселәр менән һис тә килешмәҫ инем. Сөнки Ирәмәл бер күреүҙән генә туйып, ҡул һелтәп ҡайта торған ер түгел. Был изге урынға бер нисә тапҡыр артылғандар һүҙҙәремде ҡеүәтләр, моғайын.


text:
13 август
13 август — григориан стиле буйынса йылдың 225-се (кәбисә йылында 226-сы) көнө. Йыл аҙағына тиклем 140 көн ҡала.
Йөкмәткеһе
- 1 Байрамдар
- 2 Тарихи ваҡиғалар
- 3 Был көндө тыуғандар
- 3.1 Башҡортостан менән бәйле шәхестәр
- 3.2 Дөйөм исемлек
- 4 Был көндө вафат булғандар
- 5 Йыл көндәре
- 6 Иҫкәрмәләр
Байрамдар
- Тунис — Ҡатын-ҡыҙҙар көнө.
- Япония — Обон (16 авгусҡа тиклем дауам иткән үлгәндәрҙе иҫкә алыу байрамы) башланған көн.
- Рәсәй — 2017 йылда Төҙөүселәр көнө (йыл һайын августың икенсе йәкшәмбеһендә билдәләнә).
Тарихи ваҡиғалар[үҙгәртергә | вики-тексты үҙгәртергә]
- 1961 — Германия Демократик Республикаһы Көнбайыш һәм Көнсығыш Берлин араһындағы сикте яба.
- 1990 — СССР Президенты М. С. Горбачёв «20-50 йылдарҙағы барлыҡ сәйәси золом ҡорбандарының хоҡуҡтарын тергеҙеү тураһында»ғы указға ҡул ҡуя.
Был көндө тыуғандар[үҙгәртергә | вики-тексты үҙгәртергә]
Башҡортостан менән бәйле шәхестәр[үҙгәртергә | вики-тексты үҙгәртергә]
0 һәм 5 һанына тамамланған йылдарҙа тыуғандар[үҙгәртергә | вики-тексты үҙгәртергә]
1 һәм 6 һанына тамамланған йылдарҙа тыуғандар[үҙгәртергә | вики-тексты үҙгәртергә]
2 һәм 7 һанына тамамланған йылдарҙа тыуғандар[үҙгәртергә | вики-тексты үҙгәртергә]
- Рогалёв Пётр Леонтьевич (13.08.1912—5.03.1988) — совет хәрби һәм йәмәғәт эшмәкәре, полковник, Бөйөк Ватан һуғышында ҡатнашыусы. 1959—1963 йылдарҙа Башҡорт АССР-ы хәрби комиссары, БАССР-ҙың 5-се һәм 6-сы саҡырылыш Юғары Советы депутаты. Советтар Союзы Геройы (1945). Сығышы менән хәҙерге Луганск өлкәһе Сватово районы Травневое ауылынан.
- Ғимранов Мансур Ғимран улы (13.08.1917—8.01.2009) — ғалим-микробиолог, медицина фәндәре докторы (1969), профессор (1970). Бөйөк Ватан һуғышында ҡатнашыусы. Башҡорт АССР-ының атҡаҙанған фән эшмәкәре (1970), СССР-ҙың һаулыҡ һаҡлау отличнигы (1968). Сығышы менән хәҙерге Шаран районының Күгәрсен-Бүләк ауылынан.
3 һәм 8 һанына тамамланған йылдарҙа тыуғандар[үҙгәртергә | вики-тексты үҙгәртергә]
4 һәм 9 һанына тамамланған йылдарҙа тыуғандар[үҙгәртергә | вики-тексты үҙгәртергә]
Дөйөм исемлек[үҙгәртергә | вики-тексты үҙгәртергә]
- 1773 — Юрий Федорович Лисянский, Рәсәй Империяһының диңгеҙ сәйәхәтсеһе, Ер шары тирәләй йөҙгән беренсе рус экспедицияһы командиры.
- 1803 — Владимир Фёдорович Одоевский, рус яҙыусыһы, философ, кенәз, рус музыка белеменә нигеҙ һалыусы, «Московский вестник» журналын ойоштороусы.
- 1899 — Альфред Хичкок, Британия һәм Америка кинорежиссёры.
Был көндө вафат булғандар[үҙгәртергә | вики-тексты үҙгәртергә]
- 1946 — Герберт Уэллс, инглиз яҙыусыһы.
- 1956 — Якуб Колас, белорус совет яҙыусыһы.
- 1993 — Ваһапов Сабир Әхмәтйән улы, күренекле башҡорт совет дәүләт, хужалыҡ һәм партия эшмәкәре.


text:
Ҡыш Бабайҙың бала сағы
Просмотров 74
- "Аҡбуҙат"та баҫылған:12-2017
-
- Исеме:Ҡыш Бабайҙың бала сағы
-
- Автор:Сәрүәр Сурина
-
- Район:
-
- Ауыл:
-
- Рәссам:Ирина ӘХМӘҘУЛЛИНА
-
Күктә, бейектәге матур илдә, йәшәгән, ти, Һыуыҡ батша. Уның Ҡыш исемле улы булған, ти.
Бер көндө Ҡыш атаһына былай тигән:
— Атай, мин ҙурайҙым, донъя күреп ҡайтайым әле.
— Ярай. Ҡояш нурҙарына эйәр ҙә Ер өҫтөнә төш. Ерҙә нимә яҡшы: хәйләме, көсмө, аҡылмы, шуны ла белешеп ҡайт, — тигән батша.
Ҡыш етеү менән көн һыуыта, ҡар яуа башлай. Ул бара-бара, артынан ала-сола ер ҡала, ти. Ҡара көҙҙән һуң ҡыраяҡ тигән йоҡа ҡарлы миҙгел шунан ҡалған ул.
Кинәт, Ҡыш илап ултырған бер ҡыҙыҡайҙы күрә.
— Ни булды, ниңә илайһың? — тип һораша Ҡыш.
— Ҡуянды ҡыуып етә алмайым, — тип яуап бирә ҡыҙыҡай.
— Ниндәй ҡуянды? Нимәгә ул һиңә?
— Ҡуянға тун тегәм. Уның һоро туны йоҡа, етмәһә, әллә ҡайҙан күренеп тора.
Аҡ ҡар төҫөндәге ап-аҡ яңы туны уны күп бәләнән ҡотҡарыр ине. Ошо хыялым тормошҡа ашһа, мөғжизә буласаҡ, — тигән ҡыҙыҡай. «Бүләк биреү һәйбәт икән, мөғжизә лә бик кәрәк миңә»,— тип уйлай Ҡыш.
Ҡыш артабан атлай. Ер өҫтө ҡырпаҡ ҡар менән ҡапланған, һауа саф.
Ҡапыл, кемдер сырылдаған тауышҡа, «терт» итеп ҡала. Ипләп ҡараһа, тоҙаҡҡа эләгеп торған ҡуянды күрә.
— Ҡыҙыҡай һиңә аҡ тун теккән, һөйөнсө, — тигән Ҡыш.
— Улайһа, мине тоҙаҡтан ысҡындыр.
— Тик һин хәҙер үк ҡыҙыҡай янына барып, аҡ тунды кейеп алаһың!
— Был бит мөғжизә!.. Ышанырғамы, юҡмы? – тип аптырай, ти, ҡуян.
— Эйе, аҡ тун — ҡышҡы мөғжизә, — тигән Ҡыш һәм ҡуянды тоҙаҡтан ысҡындырып ебәргән. «Мин ерҙе мөғжизә менән тултырайым әле!» — тип уйлап, үҙе ары атлаған. Йылғалар аша «һә» тигәнсе боҙҙан күперҙәр эшләгән, ағасүләндәрҙе ашап үрсегән бөжәктәрҙе йоҡларға һалған. Әллә ниндәй яман сирҙәр тарата торған киҙеүвирустарҙы ла юҡ иткән, ти.
Кинәт, кемдер Ҡыштың арҡаһына «шап» итеп ҡар бәргән. Әйләнеп ҡараһа, бер малай килә, ти.
[thumb]http://akbuzatrb-ufa.ru/uploads/posts/2018-01/1514982686_12-2017-06.jpg[/thumb— Минең тоҙағыма эләккән ҡуянды һин ысҡындырҙыңмы? Нисек баҙнат иттең? Алыштанмы, һалыштанмы?
— Алыштан да, һалыштан да, — тип яуап биргән Ҡыш.
— О-һо! Уйнайыҡмы, аунайыҡмы? — тип ныҡыша малай.
— Аунайыҡ нисек була?
— Ап-анһат! — тип, малай Ҡышты аяҡ салып йыға.
Шунан ҡулынан тартып торғоҙа. — Илаҡ түгелһең, һинең менән уйнарға була.
— Йә инде, уйнайыҡ, — ти Ҡыш.
— «Гөп-гөп, ах-ух, зыйт-зыйт» тигән шәп уйын
уйнарбыҙ. Тәүҙә таш йыяйыҡ, — ти малай.
Таш йыялар. Бер ҡыуаҡлыҡҡа бәрә башлайҙар. Таштар ҡыуаҡ араһына «гөп-гөп» итеп барып төшә, ти. Бер ваҡыт ҡыуаҡ «ах! ух!» тип ҡысҡырып ебәрә. Малай, шатлығынан һикерә-һикерә, Ҡышҡа:
— Булды, «ах-ух» башланды, тағы таш сәпәйек,— ти. Ҡыуаҡ араһынан
Айыу үкереп килеп сыға ла быларға ташлана.
— Айыу үсекте, «зыйт-зыйт» башланды, — тип ҡысҡыра малай. — Тиҙ бул, ҡасабыҙ. Ҡыш уның артынан йүгерә.
Малайҙың үксәләре генә ялтырап ҡала.
— Эй, айыу, ҡарале, минең үксәм дә ялтыраймы? — тип һорай Ҡыш айыуҙан һәм, туҡтап, үксәһен күрһәтмәк була. Айыу уны тотоп ала ла түпәләй башлай.
— Ярҙам итегеҙ! — тип һөрән һала Ҡыш. Малай килеп етә, тик Айыу ғәләмәт көслө икән, был икәүҙе
еңеп һалып ҡуя.
— Ҡайһығыҙҙы тәүҙә ашайым? — тип үкерә Айыу.
«Артыҡ шаянлыҡ насар булып бөтә икән», — тип уйлап ҡуя Ҡыш.
Малай шул саҡ шарҡылдап көлә башлай.
— Нишләп көләһең ул? — тип ғәжәпләнә айыу.
— ТЫРБА килһә, тәүҙә уны ашар инең. ТЫРБА тәмлерәк ул...
— Ҡайҙа ул ТЫРБА?
— Саҡырайыҡмы?
— Саҡырығыҙ, — ти Айыу.
Малай бер өҙлөкһөҙ: «Тырба, Тырба, Тырба!» тип ҡабатлай башлай. Уға ҡушылып Ҡыш менән Айыу ҙа ҡысҡыра. Шул саҡ батыр егет килеп етә. Ул Айыу менән шундай ныҡ итеп күрешә, тегеһе, тәпәйен ыуа-ыуа, урманға тая. Хатта ерҙе өңөп, инеп тә китә.
Шунан бирле, ҡыш яҡынлашыу менән, айыу йоҡларға өңөнә йәшенә, ти.
Ҡыш батыр егеттең көсөнә һоҡлана. Өсәүләп артабан китәләр. Быларға аҡ һаҡаллы бер ҡарт осрай. Уға ҡыҙыҡай эйәргән, ти.
— Ергә Һыуыҡ батшаның улы Ҡыш килгән, тиҙәр. Ҡунаҡ итәйек! Байрам яһайыҡ!
Ейәнсәрем ҡуянға аҡ тун текте. Шул тунды ҡуянҡайға кейҙереп, ҡыуанып йөрөп ятабыҙ. Беҙгә бик килеште ҡышҡы мөғжизәләр.
— Мин Ҡыштың үҙе булам инде. Атайым ергә донъяны өйрәнергә ебәрҙе. Бабай, әйт әле, ерҙә нимә яҡшы — хәйләме, көсмө, аҡылмы? — тип һораған Ҡыш.
Аҡһаҡал ҡарт былай тип яуап биргән:
— Хәйлә хәлде бөтөрә, көс көстө үлтерә, аҡыл алға сығара. — Ҡыш уның һүҙҙәрен ҡабатлап ҡарай, ятлай ҙа алмай, аңлай ҙа алмай. Малай менән ҡыҙыҡай ҙа, батыр егет тә ҡарттың һүҙҙәрен аңларға тырышып, баш вата башлаған, ти. Ҡыш буйына уҡыу, ятлау, ҡабатлау шул замандан тороп ҡалған, имеш.
Әллә күпме мажара күреп, мөғжизәләр яһағас, Ҡыш Һыуыҡ батша янына ҡайтып китә, күргән-белгәндәрен һөйләй.
Һыуыҡ батша улынан һорай:
— Йә, нимәләр күрҙең?
— Малайҙың шаянлығы, егеттең көсө, ҡарттың аҡылы һәйбәт, — ти Ҡыш.
— Ҡыҙыҡайҙың уңғанлығын ал, хәйләнең дә кәрәге тейер, — тигән Һыуыҡ батша.
Шунан бирле Ҡыш ергә килеп йөрөй. Ул килгәндә ҡуян аҡ тунын кейә, айыу ояһында боҫоп ҡала. Бөтә ҡыҙыҡайҙар Ҡарһылыу булып кейенә. Ҡыш малайҙар кеүек шаян, батырҙар кеүек ҡурҡыу белмәҫ, ҡарттар һымаҡ аҡыллы икән. Хәйләнең дә нимә икәнен белә, үҙен яраттырып, бөтәһе менән дуҫ йәшәй.
Сәрүәр Сурина
Рәссам Ирина ӘХМӘҘУЛЛИНА


text:
Психолог кәңәштәре
29 октябрҙә тамашалар залында «Минең балам беренсе класс уҡыусыһы» темаһына ата-әсәләр йыйылышы үтте. Йыйылышта йөҙгә яҡын ата-әсә ҡатнашты. Улар иғтибарына ошондай мәсьәләләр сығарылды – башланғыс мәктәп йәшендәгеләрҙең үҙенсәлектәре, 7 йәш кризисы, адаптация осоронда балаға ярҙам итеү.
Мәктәпкәсә йәштәге балалар өсөн үҫтереүсе уйындар
Күпселек ата-әсәләр баланы мәктәпкә әҙерләү өсөн уны уҡый-яҙарға һәм һанарға өйрәтеү генә етә, тип иҫәпләй.
Дистанцион уҡытыу үҙәге
10 октябрҙән беҙ «100EGE. ru» дистанцион уҡытыу үҙәге менән хеҙмәттәшлек итә башланыҡ. Был глобаль белем биреү проекты уҡытыуҙың заманса технологияларын ҡуллана. Проектты тормошҡа ашырыу Мәскәү ҡалаһының алдынғы юғары уҡыу йорттары ярҙамында башҡарыла.
Мәктәп сайты
Мәктәп сайты Беренсе Лицейҙың визит карточкаһы сифатында булдырылды. Теләгән һәр кеше унда инеп учреждение тарихы, уҡытыусылар коллективы, лицей традициялары, төп эш йүнәлештәре, мәктәп тормошо менән таныша ала.
Беҙҙең лицей тураһында
2010 йылда 20-сы лицей менән 12-се мәктәпте ҡушыу юлы менән барлыҡҡа килгән Салауат ҡалаһының Беренсе Лицейы – интеллектуаль, юғары әхлаҡлы йәштәрҙе тәрбиәләү маҡсаты ҡуйған дөйөм белем биреү учреждениеһы.
Фитобар
Лицейҙың беренсе корпусында фитобар эшләй башланы. Ысын бар стилендә эшләнеп матур итеп биҙәлгән бинала башланғыс класс уҡыусыларына фитосәй тәҡдим ителә.
Психологик ярҙам телефоны
Беҙҙең лицейҙа психологик ярҙам телефоны эшләй. Ул лицейҙа уҡыған балаларҙың ата -әсәләренә килеп сыҡҡан проблемалар буйынса психологка мәрәжәғәт итеүҙе еңелләштерер өсөн булдырылды.


text:
Газета "Йәшлек" » Конкурстар » Страница 58
Быйыл «Гәлсәр»ҙә – игеҙәктәр йылы
Конкурстар // 23-11-2010, 10:27
Быйыл «Гәлсәр һандуғас» телефестивалендә Башҡортостандың төрлө район һәм ҡалаларынан 60 конкурсант ҡатнашты. Смс-тауыш биреү һөҙөмтәһе буйынса уларҙың егерме икеһе ярымфиналға үтте.
25 октябрҙә М. Кәрим исемендәге Милли йәштәр театрында шаулап-гөрләп уҙҙы ярымфинал. Мәртәбәле жюри – Башҡортостандың, Рәсәйҙең халыҡ артисы Флүрә Килдейәрова, Башҡортостандың халыҡ, Рәсәйҙең атҡаҙанған артисы Нәзифә Ҡадирова, Башҡортостандың халыҡ артисы Фәнүнә Сиражетдинова, Башҡортостандың халыҡ артисы Азамат Тимеров, журналист Венер Исхаҡов алдында йырсылар, алдағы йылдарҙан айырмалы рәүештә, тере тауыш менән йырларға тейеш ине. Һынауҙы лайыҡлы үтеп, 30, 29, 28 балл йыйыусы конкурсанттар финалға сыҡты. Әммә гала-концертта иң күп смс-тауыш йыйыусы 10 конкурсант ҡына сығыш яһаясаҡ. Әлеге көндә иң күп тауыш йыйыусылар – Айҙар Рәҡипов, Ян Лира, Артур Насиров, Эльвира һәм Эльмира Ғилмановалар. Тауыш биреү 27 ноябргә тиклем дауам итә....
25 октябрҙә М. Кәрим исемендәге Милли йәштәр театрында шаулап-гөрләп уҙҙы ярымфинал. Мәртәбәле жюри – Башҡортостандың, Рәсәйҙең халыҡ артисы Флүрә Килдейәрова, Башҡортостандың халыҡ, Рәсәйҙең атҡаҙанған артисы Нәзифә Ҡадирова, Башҡортостандың халыҡ артисы Фәнүнә Сиражетдинова, Башҡортостандың халыҡ артисы Азамат Тимеров, журналист Венер Исхаҡов алдында йырсылар, алдағы йылдарҙан айырмалы рәүештә, тере тауыш менән йырларға тейеш ине. Һынауҙы лайыҡлы үтеп, 30, 29, 28 балл йыйыусы конкурсанттар финалға сыҡты. Әммә гала-концертта иң күп смс-тауыш йыйыусы 10 конкурсант ҡына сығыш яһаясаҡ. Әлеге көндә иң күп тауыш йыйыусылар – Айҙар Рәҡипов, Ян Лира, Артур Насиров, Эльвира һәм Эльмира Ғилмановалар. Тауыш биреү 27 ноябргә тиклем дауам итә....
Гүзәлиә ҠАЗЫЕВА: «Үҙ-үҙем булып ҡалыу көс бирә...»
Конкурстар // 23-11-2010, 09:49
«Көтмәгәндә шундай ҡыҙҙар осрай, шундай ҡыҙҙар осрай – ят та үл инде!» Был шиғри һүҙҙәр һеҙ һүрәттә күргән һылыу башҡорт ҡыҙы Гүзәлиә Ҡазыеваға бағышланған һымаҡ. Аҡ ҡайындай зифа буй-һынлы, үткер ҡарашынан нур, йылылыҡ һибеүсе, ҡарлуғастай ҡыйғас ҡара ҡашлы, алсаҡлығы, һөйкөмлөлөгө, нескә күңеле менән айырылып торған сибәркәй 1989 йылдың 17 мартында Силәбе ҡалаһында ғаиләлә икенсе бала булып донъяға килгән. Балыҡ йондоҙлоғо аҫтында тыуған ҡыҙҙың эскерһеҙ бәхетле бала сағы Баймаҡ районының йәмле Бетерә буйында үтә....
«Йәшлек» бүләге Марсҡа китте
Конкурстар // 20-11-2010, 16:57
Гәзитебеҙҙең 34-се һанында сыҡҡан сканвордҡа бөтәһе 23 яуап килде. Был ҡатмарлы башватҡысты сисеүҙә беренсе тапҡыр коллектив ҡатнашты. Ул – Ҡырмыҫҡалы районының «Даирә» гәзите редакцияһы.
Яуаптарҙы тикшереп сыҡҡас, беҙ ҡуйған паролдең йомаҡ икәненә күптәрҙең иғтибар итмәүе асыҡланды. Шунлыҡтан уға дөрөҫ яуап бирмәгәндәр. Йомаҡтың яуаптары араһында көҙ, йылан, йәйғор, сәс үреме кеүек һүҙҙәр ҙә осраны...
Яуаптарҙы тикшереп сыҡҡас, беҙ ҡуйған паролдең йомаҡ икәненә күптәрҙең иғтибар итмәүе асыҡланды. Шунлыҡтан уға дөрөҫ яуап бирмәгәндәр. Йомаҡтың яуаптары араһында көҙ, йылан, йәйғор, сәс үреме кеүек һүҙҙәр ҙә осраны...
«Алтын ҡуллы» оҫталар һайланасаҡ
Конкурстар // 2-11-2010, 11:32
Республикала «Алтын ҡуллы оҫталар» конкурсы башланды. 31 декабргә тиклем дауам итәсәк сара бәләкәй һәм урта эшҡыуарлыҡты үҫтереү программаһына ярашлы ойошторола. Быйыл оҫталар ике номинация – «Һоҡланғыс тегеү», «Ташты художестволы эшкәртеү» номинациялары буйынса баһаланасаҡ.
Конкурстың төп маҡсаты – милли йолаларҙы һаҡлау, уникаль тәжрибәләрҙе, талантлы оҫталарҙы, рәссамдарҙы асыҡлау, мастерҙар технологияһын быуындан-быуынға тапшырыу. Бәйгенең шарттары, унда ҡатнашыу буйынса барлыҡ мәғлүмәтте www.bashremeslo.ru, www.mbbash.ru сайтында табырға мөмкин.
Р. ИШБИРҘИНА.
...
Конкурстың төп маҡсаты – милли йолаларҙы һаҡлау, уникаль тәжрибәләрҙе, талантлы оҫталарҙы, рәссамдарҙы асыҡлау, мастерҙар технологияһын быуындан-быуынға тапшырыу. Бәйгенең шарттары, унда ҡатнашыу буйынса барлыҡ мәғлүмәтте www.bashremeslo.ru, www.mbbash.ru сайтында табырға мөмкин.
Р. ИШБИРҘИНА.
...
Афарин, килдеғолдар!
Конкурстар // 30-10-2010, 01:02
Һаумыһығыҙ, хөрмәтле «Йәшлек» гәзите хеҙмәткәрҙәре!
Беҙ, Бөрйән районының Килдеғол ауылы халҡы, 2009/2010 уҡыу йылында бөтә ауылыбыҙ менән «Йәшлек»кә яҙылып, үҙебеҙҙе һынатманыҡ.
Һеҙ иғлан иткән «Йәшлек»кә реклама» конкурсында ла бәхетебеҙҙе һынап ҡарарға булдыҡ. Информатика түңәрәгендә (етәксеһе – И. Үтәбаев) үҙебеҙҙең мәктәп тауындағы таштар менән «Йәшлек» – хәтәр шәп гәзит!» тип яҙып та ҡуйҙыҡ. Бәләкәй генә анимация ла эшләнек, фото менән роликты һеҙгә тәҡдим итәбеҙ.
Ноябрь аҙаҡтарында, бәлки, декабрь баштарында үтәсәк «Матбуғат байрамы – 4»-тә һеҙҙе көтөп ҡалабыҙ!
Оло ихтирам менән – «Йәш информатик» түңәрәгендә шөғөлләнеүселәр....
Беҙ, Бөрйән районының Килдеғол ауылы халҡы, 2009/2010 уҡыу йылында бөтә ауылыбыҙ менән «Йәшлек»кә яҙылып, үҙебеҙҙе һынатманыҡ.
Һеҙ иғлан иткән «Йәшлек»кә реклама» конкурсында ла бәхетебеҙҙе һынап ҡарарға булдыҡ. Информатика түңәрәгендә (етәксеһе – И. Үтәбаев) үҙебеҙҙең мәктәп тауындағы таштар менән «Йәшлек» – хәтәр шәп гәзит!» тип яҙып та ҡуйҙыҡ. Бәләкәй генә анимация ла эшләнек, фото менән роликты һеҙгә тәҡдим итәбеҙ.
Ноябрь аҙаҡтарында, бәлки, декабрь баштарында үтәсәк «Матбуғат байрамы – 4»-тә һеҙҙе көтөп ҡалабыҙ!
Оло ихтирам менән – «Йәш информатик» түңәрәгендә шөғөлләнеүселәр....
Яҡшы кәйеф – иң тәмле һәм файҙалы «ризыҡ»
Конкурстар // 26-10-2010, 10:21
Беренсе конкурс, ғәҙәттәгесә, таныштырыу. Кемдең нимәгә маһир икәне шунан уҡ беленә. Нефтекама менән Стәрлетамаҡ ҡунаҡтары бында ысын КВН «йондоҙ»ҙары булып балҡыны. Былай ҙа тәмлекәс кенә юморҙары йыр һәм бейеүҙәр (их, нисек килештерәләр бит әле!) менән дә бергә бирелгәс, иҫ киткес тәмле бер «аҙыҡ» килеп сыҡты. Шаян һүҙҙәргә һыуһап килгән тамашасылар, ауыҙ һыуҙарын ҡойоп, тәмләп-тәмләп «ашаны» был «ризыҡ»ты....
«ЙӘШЛЕК»КӘ РЕКЛАМА»
Конкурстар // 23-10-2010, 11:31
Быйыл «Йәшлек» үҙенең егерме йәшлек юбилейын билдәләй. Һәм шул айҡанлы үҙенсәлекле генә конкурс тәҡдим итмәксе ул. Быға, әлбиттә, йылы хаттарығыҙ, ҡайнар хистәрегеҙ, хатта мөхәббәтегеҙ этәрҙе. Юҡҡа ғына «Йәшлек»те халыҡ гәзите тип атамайҙарҙыр. Тик был заманда был йөктө гелән генә лайыҡлы алып барырға кәрәк тә баһа. Һеҙҙән бер аҙ рухи һәм күңел күтәргес ярҙам көтәбеҙ. Баҙар заманында беҙ ҙә рекламаға мохтаж....
Светлана БИКҠУЖИНА: «Инешкә етер өсөн ағымға ҡаршы йөҙөргә кәрәк!»
Конкурстар // 19-10-2010, 10:04
Мөләйемлеге, алсаҡлығы менән күптәрҙең иғтибарын йәлеп итеүсе был һылыу ҡуйы урмандары, мәғрур тауҙары менән дан тотҡан Шәғәли Шаһман төйәгенән Светлана Бикҡужина була. Бәләкәйҙән табип булырға хыялланған ҡыҙ Белореттың 13-сө мәктәбенә барғас, башҡорт теле һәм әҙәбиәте, халҡыбыҙҙың мәҙәниәте менән ныҡлап ҡыҙыҡһына башлай, матбуғат биттәрендә сығыш яһай, ижади бәйгеләрҙә көсөн һынай. Остазы Сәриә Мөхәммәт ҡыҙы Ҡаһарманова уятҡан әҙәбиәтебеҙгә һөйөү, милли рух тойғоһо уны Башҡорт дәүләт университетының башҡорт филологияһы һәм журналистика факультетына алып килә. Тап журналист һөнәре аша милләтебеҙҙең артабанғы үҫешенә, киләсәк быуынды рухи яҡтан тәрбиәләүгә үҙ өлөшөн индерә алырмын, тип иҫәпләй Светлана....
«Йәшлек»тәр ҙә бирешмәй
Конкурстар // 16-10-2010, 11:42
«Йәшлек» гәзитенең әҙәбиәт һәм мәҙәниәт бүлеге мөдире Мөнир Ҡунафин Республика йылы айҡанлы журналистар араһында ойошторолған ҡала конкурсында еңеп сығып, өсөнсө дәрәжә диплом менән бүләкләнде.
Талантлы журналист булып танылған, ижади ҡарашлы коллегабыҙҙы еңеүе менән ҡотлайбыҙ! Мөнир Сәхиулла улы, артабан да журналистика, әҙәбиәт баҫҡыстарынан ҡыйыу атлағыҙ. Ә инде эшегеҙгә лайыҡлы баһа бирелеүе һеҙгә көс, дарман өҫтәһен! Афарин!
«Йәшлек»тәр.
...
Талантлы журналист булып танылған, ижади ҡарашлы коллегабыҙҙы еңеүе менән ҡотлайбыҙ! Мөнир Сәхиулла улы, артабан да журналистика, әҙәбиәт баҫҡыстарынан ҡыйыу атлағыҙ. Ә инде эшегеҙгә лайыҡлы баһа бирелеүе һеҙгә көс, дарман өҫтәһен! Афарин!
«Йәшлек»тәр.
...
Төш
Конкурстар // 9-10-2010, 09:52
Бәхетенә күрә, Сания ҡыҙы урынында ине. Бүлмәһе лә хәҙер айырым икән. Элегерәк барыһы ла бергә ине.
– Һаумы, ҡыҙым! Инергә мөмкиндер бит? – тине ул, ишекте шар асып.
– Әйҙә, әйҙә, мөмкин. Һауғынабыҙ, Хәким бабай. Үт, ултыр. Шунан, ни хәлдә йөрөп ятаһың?
– Арыу ғына, ҡыҙым, Аллаға шөкөр. Бына бер яңылыҡ ишетеп килдем әле һиңә. Ветерандарға бүләктәр килгән тиҙәр, шул дөрөҫмө?
– Эйе, дөрөҫ. Һәр ветеранға бүләктәрен әҙерләп тә ҡуйҙыҡ.
...
– Һаумы, ҡыҙым! Инергә мөмкиндер бит? – тине ул, ишекте шар асып.
– Әйҙә, әйҙә, мөмкин. Һауғынабыҙ, Хәким бабай. Үт, ултыр. Шунан, ни хәлдә йөрөп ятаһың?
– Арыу ғына, ҡыҙым, Аллаға шөкөр. Бына бер яңылыҡ ишетеп килдем әле һиңә. Ветерандарға бүләктәр килгән тиҙәр, шул дөрөҫмө?
– Эйе, дөрөҫ. Һәр ветеранға бүләктәрен әҙерләп тә ҡуйҙыҡ.
...